Summary: Raja ehti olla suljettuna neljä kuukautta.

Tuhannet venezuelalaiset jonottivat lauantaina kahdella eri sillalla ylittääkseen Tachirajoen Kolumbian puolelle, kun Venezuelan presidentti  Nicolas Maduro  avasi neljän kuukauden jälkeen maiden välisen rajan, kertoo uutistoimisto AP.
 Rajan aukeamisen myötä venezuelalaiset pääsivät Kolumbian puolelle Cucutan kaupunkiin ostamaan ruokaa ja lääkkeitä. Rajavartijat tarkistivat ihmisten papereita ja ohjasivat massoja silloilla. Monilla rajanylittäjillä oli myös lapsia mukana.
 Viime kuussa Maduro avasi rajan Brasiliaan ja saarivaltio Arubaan, joista jälkimmäinen on kuitenkin pitänyt rajan suljettuna, kertoo  BBC .
 YK:n pakolaisjärjestön UNHCR:n mukaan neljä miljoonaa venezuelalaista on jättänyt kotimaansa taakseen. Tämä tarkoittaa lähes 15 prosenttia kansasta.
 Angelina Jolie vieraili rajalla
 UNHCR:n erityislähettiläs, näyttelijä  Angelina Jolie  vieraili lauantaina Venezuelan ja Kolumbian rajalla tutustumassa pakolaisten oloihin. Jolie sanoi, että kansainvälisen yhteisön olisi syytä tukea enemmän Kolumbiaa, Ecuadoria ja Perua, jotka ovat ottaneet eniten vastaan venezuelalaispakolaisia ja -siirtolaisia.
 Pelkästään Kolumbia on ottanut vastaan yli 1,3 miljoonaa venezuelalaista.
 – Näyttää siltä, että ne joilla on vähiten, usein antavat eniten. Sen sijaan, että keskittyisimme diplomatiaan, rauhaan ja turvallisuuteen, kuulemme enenevissä määrin, mitä eri hallitukset eivät ole valmiita tekemään, Jolie sanoi.
 Hänen mukaansa UNHCR:n on ollut vaikea rahoittaa palveluita venezuelalaisille. Järjestö käynnisti joulukuussa yli 700 miljoonan euron suunnitelman auttaakseen kotinsa jättäneitä venezuelalaisia, mutta on onnistunut keräämään vain viidenneksen tarvittavista rahoista.
 Pakolaislapsille suunnitteilla Kolumbian kansalaisuus
 Jolie tapasi myös Kolumbian presidentin  Ivan Duquen , joka on vannonut pitävänsä Venezuelan-rajan auki, vaikka tulijoiden määrä onkin ollut suuri.
 Duque kertoi keskustelleensa Jolien ja UNHCR:n virkailijoiden kanssa eri mahdollisuuksista venezuelalaisten kotouttamisen helpottamiseksi Kolumbiaan. Yksi tällainen keino olisi antaa Kolumbian puolella syntyneille pakolaislapsille Kolumbian kansalaisuus. Se olisi Duquen mukaan "humanitaarinen tapa tarjota heille mahdollisuuksia ja etuja".
 Kolumbian viranomaisten mukaan maassa on syntynyt yli 3 000 pakolaislasta joulukuun 2017 jälkeen. Ihmisoikeusjärjestöjen mukaan tuo luku voi olla jopa 25 000.
 UNHCR:n mukaan venezuelalaiset ovat yksi suurimmista kotinsa jättäneistä kansakunnista.

Venezuelan ja Kolumbian välinen raja aukesi – tuhannet jonottivat pääsyä ruoka- ja lääkeostoksille


Summary: Henrikssonilla ei ole vastaehdokkaita puolueen johtoon.

Ministerit, ministeriöt ja valtioneuvosto

Takaisin hallitusvastuuseen juuri palannut ruotsalainen kansanpuolue RKP valitsee johtonsa tänään puoluekokouksessa.
 Puheenjohtajana jatkaa  Anna-Maja Henriksson , jolle ei ilmoittautunut vastaehdokkaita.
 RKP:n kolmipäiväinen puoluekokous alkoi Vaasassa perjantaina.
 Ministerikokemusta jo aiemmin saanut Anna-Maja Henriksson palaa hallituksessa hänelle tuttuun tehtävään, oikeusministeriksi. RKP:n toinen ministeri on  Thomas Blomqvist , joka sai pohjoismaisen yhteistyön ja tasa-arvon ministerin tehtävän.
 RKP:n  Nils Torvalds  puolestaan uusi paikkansa EU-parlamentissa kevään eurovaaleissa.

Anna-Maja Henriksson valitaan RKP:n puheenjohtajaksi


Summary: Meksiko on luvannut jo aiemmin toimia turvapaikanhakijoiden "odotushuoneena" ja sijoittaa sotilaita eri puolille maata.

Yhdysvaltain presidentin  Donald Trumpin  ylistämä tullisopu Meksikon kanssa on läpimurron sijaan kokoelma toimia, joista on pitkälti sovittu jo kuukausia sitten, uutisoi  New York Times .
 Lauantain vastaisena yönä Suomen aikaa syntyneen sopimuksen mukaan Meksiko lupaa "ennennäkemättömiä askelia" suitsiakseen Yhdysvaltoihin pyrkivien siirtolaisten määrää. Vastineeksi Yhdysvallat lupasi luopua uhkaamistaan tuontitulleista meksikolaistuotteille.
 Sovun keskiössä on käytäntö, jonka mukaan Yhdysvalloista turvapaikkaa hakevat pidetään Meksikon puolella odottamassa hakemusten käsittelyä. Käytäntöä on alettu soveltaa jo aiemmin ja Meksiko oli jo hyväksynyt kyseisen ohjelman laajentamisen, kertovat neuvotteluista perillä olevat lähteet New York Timesille.
 Ohjelma on haastettu oikeudessa, sillä kansalaisjärjestöt ovat huolissaan turvapaikanhakijoiden oikeuksien toteutumisesta Meksikossa.
 Tuoreen sopimuksen mukaan Meksiko lupaa myös sijoittaa kansalliskaartin sotilaita eri puolille maata ja etenkin etelärajalleen. Tästä sovittiin salaisissa neuvotteluissa jo maaliskuussa, kun Yhdysvaltojen silloinen kansallisen turvallisuuden ministeri  Kirstjen Nielsen  sekä Meksikon sisäministeri  Olga Sanchez  tapasivat Miamissa, asiaa tuntevat lähteet kertovat.
 Sen sijaan Trumpin hallinto ei saanut puserrettua Meksikon kanssa sopua menettelystä, joka olisi antanut Yhdysvalloille mahdollisuuden käännyttää siirtolaiset takaisin Meksikoon hakemaan turvapaikkaa sieltä. Jos Meksiko määriteltäisiin niin sanotuksi turvalliseksi kolmanneksi maaksi, Yhdysvallat voisi saada laillisen perusteen tyrmätä turvapaikanhakemukset, elleivät hakijat ole ensin hakeneet turvapaikkaa Meksikosta.
 "Kaikki ovat hyvin innoissaan uudesta sopimuksesta!"
 Trump kehui lauantaina sopimusta vuolaasti ja kiitteli Meksikon presidenttiä "pitkästä ja hartaasta työstä" sen eteen.
 – Kaikki ovat hyvin innoissaan uudesta sopimuksesta Meksikon kanssa! hän hehkutti Twitterissä.
 Trump sai sopimuksen ansiosta säilytettyä kasvonsa, sillä hänen tulliuhkauksensa herätti laajaa arvostelua myös hänen omiensa joukossa. Meksikon ja Yhdysvaltojen välinen kauppa olisi kärsinyt, ja tullit olisivat viime kädessä päätyneet kuluttajien maksettaviksi.
 Etenkin maatalousvaltaisten osavaltioiden republikaanit ilmaisivat huolensa Trumpin tulliuhittelusta. Demokraatit puolestaan haukkuivat presidentin neuvottelutaidot lyttyyn.
 – Uhkailu ja kiukuttelu ei ole tapa neuvotella ulkopolitiikasta, sanoi demokraattien  Nancy Pelosi  tiedotteessa.
 – Kongressi pitää myös vastedes Trumpin hallinnon vastuullisena siitä, että se on epäonnistunut vastaamaan humanitaariseen tilanteeseen etelärajalla, hän jatkoi.
 Lue myös:
 Trump perui tulliuhkauksensa Meksikolle – Maat pääsivät sopuun maahanmuutosta
 Meksiko tarjoutuu lähettämään etelärajalleen 6 000 sotilasta välttääkseen Trumpin tullit

NY Times: Trumpin uusi sopimus Meksikon kanssa ei olekaan niin uusi


Summary: Iso meriuistin lävisti kämmenen ihon - palomestarin mielestä uimarannalla ei pitäisi uistinta heitellä.

Espoossa Vilniemen uimarannalla yhdeksänvuotias poika jäi lauantaina sukeltaessaan kiinni uistimeen ja oli vaarassa hukkua, kertoo Länsi-Uudenmaan pelastuslaitos.
 Poika oli sukeltanut ja käsi oli tarrautunut pohjamatossa kiinni olevaan uistimeen. Päivystävän palomestarin  Raimo Rasijeffin  mukaan uistin oli kymmensenttinen meriuistin, jossa oli kolme koukkua.
 Yksi uistimen koukuista meni pojan kämmenen ihosta läpi. Pojan käsi jäi tämän vuoksi kiinni pohjaan.
 – Onneksi syvyyttä ei ollut sen enempää tai hän ei ollut syvemmällä. Hänen päänsä oli juuri ja juuri pinnan yläpuolella. Eli syvyys oli käytännössä yhdeksänvuotiaan pojan käden pituus. Jos hän olisi ollut syvemmällä olisi pää ollut ihan kokonaan veden alla, Rasijeff kommentoi STT:lle lauantaina.
 Aallokon vuoksi poika oli niellyt vettä. Rannalla oli helteiden vuoksi paljon ihmisiä ja muut rannalla olijat olivat tulleet pojan avuksi. Pojan päätä oli pidetty veden pinnalla samalla, kun paikalle tuotiin sakset.
 – Joku rannalla olevista oli saksien kanssa sukeltanut sen verran, että oli leikannut tätä maapohjakangasta irti siellä pohjassa. Koukku oli edelleen pojan kädessä kiinni, mutta maapohjakankaan palanen jäi vain koukkuun kiinni niin, että hänet saatiin sieltä vedestä pois, Rasijeff kertoi.
 Uimarannalla ei pitäisi uistella
 Pelastuslaitoksen saapuessa paikalle poika ja pelastajat olivat rannalla. Pelastuslaitos irrotti uistimen pojan kädestä ja ensihoitajat veivät hänet sairaalaan tarkistettavaksi.
 Poika loukkasi kämmenensä lievästi ja hänen onnistui niellä vettä tapahtuneen vuoksi. Hälytys pelastuslaitokselle tuli alkuiltapäivästä puoli kahden maissa.
 Rasijeffin mukaan uimarannalla ei pitäisi uistinta edes heitellä. Hän ei kuitenkaan osannut kommentoida asian laillisuutta.Palomestari myös ihmetteli, mitä tuon kokoluokan uistin Lippajärven kaltaisessa järvessä edes teki.
 – Tuon kokoinen uistin ei ole kyllä minun mielestäni tarkoitettu tuon kokoiseen järveen. Se oli mittakaavassa minun mielestäni turhan iso kyllä tuollaiselle paikalle, Rasijeff kommentoi.

Yhdeksänvuotias poika oli hukkua, kun pohjassa ollut uistin juuttui kämmeneen


Summary: Unicef tutki ensimmäistä kertaa perusteellisesti alaikäisten poikien avioliittoja.

Henkilökohtaiset juhlat ja elämäntapahtumat

Kansainväliset organisaatiot ja sopimukset

Noin 23 miljoonaa 20–24-vuotiasta miestä on mennyt naimisiin ennen 15:tä ikävuotta, kertoo YK:n lastenjärjestön Unicefin tuore tutkimus. Yhteensä Unicef arvioi alaikäisenä naimisiin menneitä 20–24-vuotiaita miehiä olevan noin 115 miljoonaa maailmanlaajuisesti.
 Unicef kertoo tutkineensa nyt ensimmäistä kertaa perusteellisesti juuri poikien avioliittoja. 82 maasta kerättyjen tietojen perusteella alaikäisten poikien naimisiinmeno on yleistä useissa valtioissa ympäri maailmaa. Tällaisia maita löytyy muun muassa Saharan eteläpuolisesta Afrikasta, Latinalaisesta Amerikasta, Etelä- ja Itä-Aasiasta, Tyyneltämereltä sekä Karibialta.
 Prosentuaalisesti eniten 20–24-vuotiaita miehiä, jotka ovat olleet naimisissa alle 18-vuotiaina löytyy Keski-Afrikan Tasavallasta, heitä on siellä 28 prosenttia tuon ikäluokan miehistä. Toiseksi eniten lapsena naimisiin menneitä 20–24-vuotiaita miehiä on Nicaraguassa, 20 prsenttia ja kolmanneksi eniten Madagascarissa, 13 prosenttia.
 – Avioliitto varastaa lapsuuden. Lapsiaviomiehet pakotetaan ottamaan aikuisen vastuut, joihin he eivät välttämättä ole valmiita. Aikainen naimisiinmeno tuo aikaisen isyyden. Tämä johtaa kasvavaan paineeseen elättää perhe, jonka myötä koulutus ja työmahdollisuudet kärsivät, sanoo Unicefin toiminnanjohtaja  Henrietta Fore  järjestön tiedotteessa.
 Alaikäisiä tyttöjä menee naimisiin moninkertainen määrä poikiin verrattuna. Tuoreen arvion mukaan alaikäisinä naimisiin menneitä 20–24-vuotiaita on yhteensä noin 765 miljoonaa. Tämä tarkoittaa noin 650 miljoonaa alaikäisenä naimisiin mennyttä tyttöä.
 Unicefin tilastojen mukaan joka viides 20–24-vuotias tyttö on mennyt naimisiin ennen 18:aa ikävuotta. Poikien kohdalla sama suhdeluku on yksi kolmestakymmenestä.
 Alaikäinen ei saa mennä naimisiin Suomessa
 Suomen eduskunta hyväksyi helmikuussa lakiehdotuksen, jonka myötä alaikäisten poikkeuslupa mennä naimisiin kumottiin.  Laki tuli voimaan kesäkuun alussa .
 Aiemmin oikeusministeriö on avioliittolain mukaan voinut myöntää erityisestä syystä alle 18-vuotiaalle luvan avioitua. Alaikäisten avioitumismahdollisuudesta on luovuttu viime vuosina myös muissa Pohjoismaissa.

Unicef: 23 miljoonaa nuorta miestä on mennyt naimisiin alle 15-vuotiaana


Summary: Husin entinen toimitusjohtaja Aki Lindén sanoo, että kuntayhtymän toimintakulttuuri ei ole ollut yksi yhteen hankintalain kanssa.

Helsingin ja Uudenmaan sairaanhoitopiiri Hus on mahdollisesti tehnyt veronmaksajien rahoilla jopa kymmenien miljoonien eurojen hankinnat kilpailuttamatta, sanotaan Husin oman sisäisen tarkastuksen viime marraskuisessa raportissa. Sisäisen tarkastuksen havainnot koskevat viime vuoden tammi-elokuuta.
 Raportista saa kuvan, että sisäinen valvonta olisi käytännössä pettänyt osassa hankintoja organisaatiossa, jonka kulut olivat viime vuonna kaikkineen yli kaksi miljardia euroa. Maaliskuisessa johdon tiivistelmässä taas todetaan sisäisen tarkastuksen epäilevän, että hankintalakia on voitu rikkoa jopa tietoisesti. Ongelmat ovat sisäisen tarkastuksen mukaan olleet Husin logistiikan, konsernijohdon ja eri yksiköiden tiedossa.
 Syyskuisessa sisäisen tarkastuksen työpaperissa taas sanotaan, että Hus oli ostanut dna-analyyseja 1,7 miljoonalla eurolla yksityiseltä yritykseltä kilpailuttamatta vuosien 2017 ja 2018 aikana. Hankinnasta ei myöskään sisäisen tarkastuksen mukaan ollut laadittu minkäänlaista sopimusta.
 Hankintaepäselvyydet eivät ole herättäneet kysymyksiä pelkästään Husin omassa organisaatiossa. Myös Kilpailu- ja kuluttajaviraston julkisten hankintojen valvonta selvittää asiaa. Selvitys on vasta alkuvaiheessa, eikä virasto kommentoi sitä.
 Hankintoja säädellään lailla, jossa määritellään, että merkittävät hankinnat on kilpailutettava, jotta verorahat käytetään järkevästi. Esimerkiksi sosiaali- ja terveyspalveluiden yli 400 000 euron palveluhankinnat on kilpailutettava.
 – Näyttää siltä, että toimintakulttuuri on ollut kuntayhtymässä sellainen, että tehdään hankintoja ajattelematta sen enempää, sisäisen tarkastuksen johtaja  Tarja Tirri  sanoo ja katsoo, ettei konsernin johto ole puuttunut ongelmiin riittävästi.
 Sisäisen tarkastuksen raportit on toimitettu toimitusjohtajalle, joka on sisäisen tarkastuksen esimies Husissa. Toimitusjohtajana toimi vuodenvaihteeseen asti  Aki Lindén , joka valittiin huhtikuussa eduskuntaan SDP:n riveistä. Lindén uskoo, että sisäisen tarkastuksen raporttien luvut pitävät paikkansa, Husin hallituksen puheenjohtaja ja hallintojohtaja taas pitävät raporteissa esitettyä ongelmaa liioiteltuna.
 Lindén: Olen tehnyt mitä pitää
 Vuodesta 2010 vuodenvaihteeseen toimitusjohtajana Husissa toiminut Lindén sanoo, että pyrki koko ajan kehittämään hankintaa keskitetympään suuntaan. Lindénin mukaan Husissa on istunut tiukassa hajautetun hankinnan toimintakulttuuri, jossa sisäinen valvonta ei täysin pelannut. Lindén katsoo, että on puuttunut asianmukaisesti esille tulleisiin epäkohtiin.
 – Nämä olivat asiallisia raportteja, jotka ajoittuivat viime syksylle. Ne käsiteltiin sillä tavalla, että kun sain raportin, niin katsoin kenelle se kuuluu. Kirjoitin päälle, että toimenpiteitä varten ja lähetin raportin niille, joita katsoin raporttien koskevan.
 Husissa tehdään hankintoja vuosittain sadoilla miljoonilla euroilla.
 – Täytyy muistaa, että raportti on tietynlainen keskustelunavaus eikä viimeinen sana asiassa. Hankinnan toimintakulttuuri ei ollut ehkä yksi yhteen hankintalain kanssa, Lindén sanoo.
 Husin hallituksen puheenjohtaja  Ulla-Marja Urho  toteaa, että jos raporttien havainnot pitävät paikkansa, niin kyse on virheestä. Hän sanoo, ettei hänellä ole puheenjohtajana tietoa sisäisen tarkastuksen yksittäisistä havainnoista, koska sisäinen tarkastus raportoi toimitusjohtajalle, ei hallitukselle.
 Urho uskoo, että sisäisen tarkastuksen havainnoissa on ainakin osittain kysymys ylilyönneistä, jotka johtuvat siitä, että sisäisen tarkastuksen ja entisen toimitusjohtajan väleissä on ollut ongelmia.
 – Olen saanut tietoa siitä, että entisellä toimitusjohtajalla Aki Lindénillä on ollut sisäisen tarkastuksen kanssa ilmeistä asiakitkaa siitä, mitä tarkastetaan. Uudelle toimitusjohtajalle on nyt annettu tehtäväksi hankintojen keskittäminen, hankintamenettelyjen tekeminen yhdenmukaiseksi ja hankintavaltuuksien läpikäyminen.
 Lindén itse, samoin kuin sisäisen tarkastuksen johtaja Tirri kiistävät, että henkilösuhteet olisivat vaikuttaneet raportointiin millään tavalla.
 Uusi toimitusjohtaja  Juha Tuominen  ei ota kantaa menneisiin asioihin, mutta kertoo ryhtyneensä välittömästi toimeen, että käytännöistä saadaan selkeämmät ja yhteisiä rahoja käytetään kustannustehokkaasti.
 Hallintojohtaja: Ongelmat eivät ole näin suuria
 Raportteihin tutustunut Husin hallintojohtaja  Lauri Tanner  sanoo, että ongelmia hankinnoissa on varmasti ollut, mutta pitää sisäisen tarkastuksen raportointia ylimalkaisena. Hän ei usko, että kyse on niin suurista ongelmista kuin raporteissa todetaan, mutta sanoo ettei lopullinen totuus ole selvillä.
 – Meidän ulkoisen tilintarkastajammekin tekemissä raporteissa tätä ilmiötä käsitellään huomattavasti jäsennellymmin. Sisäisen tarkastuksen havainnot ovat perustelemattomia irtohavaintoja, joihin on hankala ottaa kantaa. Tilintarkastajakin päätyi sellaiseen lopputulokseen, että olisi kilpailuttamattomia hankintoja. Meidän logistiikkayksikkömme on esittänyt selkeät vastaväitteet siitä, ettei kyse ole tällaisesta ilmiöstä tässä laajuudessa.
 Hän toteaa, että sisäisen tarkastuksen toiminnassa on ollut haasteita.
 – Teetimme sisäisen tarkastuksen toiminnasta laatuarvioinnin, ja ulkopuolinen arvioitsija antoi kriittistä palautetta viime vuoden lopulla. Meillä ei ollut arkistoitu näitä raporttejakaan. On selvää, että tällaiset raportit pitäisi systemaattisella tavalla käsitellä organisaation sisällä, Tanner sanoo.
 STT ei ole toistaiseksi saanut yli kolme viikkoa sitten pyytämäänsä ulkoisen tilintarkastajan raporttia.
 Kuntayhtymämuotoinen Hus on Suomen suurin terveydenhuoltoalan toimija, jonne on keskitetty 24 kunnan erikoissairaanhoidon lisäksi valtakunnallisesti useiden vaikeiden ja harvinaisten sairauksien hoito.

Sisäinen tarkastus paljasti epäilyn: Sairaanhoitopiiri Husissa on tehty kymmenien miljoonien eurojen hankintoja ilman kilpailutusta


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Kiinan kuuluisassa ylioppilastehtaassa voi saada kepistä, mutta moni haluaa lapsensa juuri sinne
 Aamuruuhka kohti Maotanchangin koulua alkaa hieman ennen kuutta.  Jenny Matikainen  / Yle
 Maotanchangin lukion yli 20 000 opiskelijaa tähtäävät armottomaan loppukokeeseen, joka määrää tänäkin vuonna miljoonien kohtalon. Lue  Jenny Matikaisen   artikkelista , miksi moni kiinalaisvahempi haluaa lapsensa juuri sinne.
 USA ja Meksiko sopuun siirtolaisista
 Donald Trump Jim Lo Scalzo / AFP
 Yhdysvallat ja Meksiko ovat päässeet  yhteisymmärrykseen maahanmuutosta . Tämän johdosta Yhdysvallat peruu uhkauksensa, jonka mukaan maanantaista alkaen Meksikon tuotteille olisi asetettu viiden prosentin tuontitullit. Meksiko puolestaan asettaa rajoilleen kansalliskaartinsa joukkoja hillitsemään etelämpää Keski-Amerikasta suuntautuvaa muuttoliikettä.
 Mies saa yhä tallustaa jalkakäytävällä ilman paitaa, mutta muotiguru määräisi paidan päälle
 Ihmisen keho on kaunis ja iho ihana, toteaa Sami Sykkö, ja kehottaa samalla pitämään paidan päällä helteestä huolimatta. Seera Rytkölä / Yle
 Poliisin näkökulmasta sukupuolella on väliä, kun kysymys on  yläosattomuudesta julkisella paikalla.  Miehen nännit ovat ok, naiselle voisi napsahtaa jopa sakko. Muotiguru Sami Sykkö on paidan tai muun yläosan kannalla sukupuolesta riippumatta.
 Naantali toivottaa Kultarannan isäntäparin kesänviettoon
 Sauli Niinistö Sakari Luhtala / Yle
 Tasavallan presidentti  Sauli Niinistö  saapuu puolisonsa  Jenni Haukion  ja  Aaro -pojan kanssa  kesävirka-asunnolle Kultarantaan  lauantaina. Presidentti Niinistö ja rouva Haukio tapaavat myös yleisöä. Yle näyttää presidenttiparin saapumisen suorana Areenassa alkaen kello 18.25.
 Ukkosrintama laajenee
 Yle
 Lauantaina ukkoskuurot yleistyvät entisestään, voimakkaimmat ukkoskuurot painottuvat maan länsiosasta Koillismaalle yltävälle alueelle. Ylen meteorologin mukaan sade- ja ukkoskuurot ovat melko hidasliikkeisiä joten paikoin vettä voi sataa runsaasti. Ukkospuuskista ja runsaista sademääristä on varoituksia suuressa osassa Suomea.
 Lue lisää säästä  täältä .

Herätys: Kiinan ylioppilastehdas on ankara mutta haluttu opinahjo, helle saa unohtamaan pukeutumisetiketin, ukkoset jatkuvat tänään


Porissa hukkui 7-vuotias poika perjantaina iltapäivällä Lavijärven uimarannalla. Vuonna 2012 syntynyt poika oli ollut uimassa perheensä kanssa.
 Lounais-Suomen poliisin mukaan uimarannalla oli hukkumisen aikaan useita muita ihmisiä. Poliisi ilmoitti, ettei se tiedota asiasta enempää.
 Lavijärvi sijaitsee entisen Lavian kunnan alueella.

Porissa hukkui 7-vuotias poika uimarannalla


Summary: Saksa haluaa vetää hävittäjänsä kotimaahan viimeistään lokakuussa.

Yhdysvallat vaatii Saksaa perumaan päätöksensä vetää pois Lähi-itään sijoitetut ilmavoimiensa koneet. Asiasta kertoo  saksalaislehti Der Spiegel .
 Lehti on saanut nähtäväkseen Yhdysvaltain asevoimien esikunnan (CENTCOM) toukokuussa Saksan puolustusministerille  Eberhard Zornille  lähettämän kirjeen.
 Saksalla on Jordaniassa sijaitsevassa al-Asrakin tukikohdassa Tornado-hävittäjiä ja yksi ilmatankkauskone. Tornadot ovat tehneet ilmatiedustelua, jolla on selvitetty Isis-terroristijärjestön toimintaa.
 Saksalaislehdissä kenraali  Kenneth McKenzien  allekirjoittama kirje on tulkittu suoranaiseksi käskyksi jatkaa ilmatiedustelua.
 – Vain pitämällä yllä pysyvää ilmatiedustelutoimintaa [...] voimme varmistaa hallinnan, joka on ratkaisevan tärkeää liittouman menestykselle, McKenzien kirjoittaa.
 Koneita tarvitaan paitsi ilmatiedusteluun, myös Koillis-Syyrian kurdien suojaksi ehdotetun suojavyöhykkeen tueksi.
 Saksan poliittiselle johdolle Yhdysvalloista tuleva painostuskirje on vaikea asia. Hävittäjäosaston toimikautta jatkettiin viimeksi viime kesänä ja tuolloinkin päätöksenteko oli aiheuttaa vakavia paineita Saksan hallitukselle. Päätös osaston pitämisestä Jordaniassa tehtiin sillä ehdolla, ettei jatkoaikaa enää tule.
 Saksan ulkoministeri Heiko Maas vierailee parhaillaan Jordaniassa. Hänen mukaansa jatkoaika lento-osastolle on mahdollinen, kertoo  Deutsche Welle .
 Yhdysvaltain presidentti  Donald Trump  ilmoitti viime vuoden lopulla, että maa vetää kaikki sotilaansa Syyriasta. Päätöksestä nousi suuri kansainvälinen kohu, jonka myötä Yhdysvallat on vetänyt päätöksensä osittain takaisin. Koillis-Syyriassa on edelleen ainakin joitakin satoja yhdysvaltalaissotilaita.

Der Spiegel: Yhdysvallat vaatii Saksaa pitämään ilmavoimiensa koneita Lähi-idässä


Summary: Nettihuijarit käyttävät hyväkseen suomalaisten luottoa uutissivustoihin ja julkisuuden henkilöihin.

Copyright information and anti-piracy centre

Oli tavallinen toukokuinen aamu Raaseporissa.  Tuula Starck-Schreiber  siemaili kahvia ja selaili Facebookia, kun huomio kiinnittyi poikkeukselliseen otsikkoon: Ylen uutisankkuri  Matti Rönkä  kertoi sijoitusvinkeistä, jotka oli saanut Koneen  Antti Herliniltä , Suomen rikkaimmalta henkilöltä.
 Starck-Schreiber klikkasi otsikkoa, joka näytti johtavan Yle Uutisten artikkelliin. Jutussa Matti Rönkä kertoi, miten hän oli Herlinin ohjeiden mukaan sijoittanut kryptovaluutta Bitcoiniin – ja saanut heti sijoituksistaan tuhansien eurojen voitot.
 Kaikki oli kuitenkin valetta. Matti Rönkä ei ole sijoittanut Bitcoiniin, eikä Ylen tietojen mukaan Antti Herlinkään. Sivusto ja "haastattelut" olivat huijarien luomusta.
 Starck-Schreiber ei kertomansa mukaan ole koskaan aiemmin langennut nettihuijauksiin. Mutta tällä kertaa hälytyskellot eivät soineet. Huijaussivu oli lähes täydellinen kopio Ylen uutissivustosta, ja selkeällä suomen kielellä kirjoitettu.
 – Tietäähän sen, että jos kuulostaa liian hyvältä, se ei voi olla totta. Mutta tiedän, että jotkut ovat rikastuneet bitcoineilla. Mietin, että onkohan tämä virtuaaliraha eri juttu.
 Olennaista oli, että sijoitusvinkeistä kertoivat ihmiset, joihin Starck-Schreiber oli tottunut luottamaan.
 – Se oli se Matin tarina. Hän on kunnon ihminen, luotettava kaikin puolin. Ajattelin, että jos kaksi näin luotettavaa henkilöä lähtee sitä kokeilemaan, niin se ihan oikeasti toimii.
 Tuula Starck-Schreiber esittelee huijausviestiä. Berislav Jurišić / Yle
 Starck-Schreiber päätti kokeilla. "Uutisartikkelin" linkki vei hänet asiallisen näköiselle Bitcoin Code -sivustolle, joka kehotti "sijoittajia" rekisteröitymään. Starck-Schreiber antoi sähköpostinsa ja puhelinnumeronsa.
 Näin hänestä tuli modernin verkkohuijauksen uhri. Eikä Starck-Schreiber ole yksin.  Verkossa pyörivä kryptovaluuttahuijaus  on kasvava ongelma, johon on Ylen tietojen mukaan langennut kymmeniä suomalaisia.
 "Personal trader" soitti Englannista – Näin huijarit onkivat luottokorttitietosi
 Starck-Schreiberin puhelin soi jo muutama minuutti tietojen lähettämisen jälkeen. Puhelu tuli suuntanumeron perusteella Englannista. Luurin toisessa päässä oli ystävällinen mieshenkilö, joka esitteli itsensä Starck-Schreiberin  personal traderiksi .
 Mies onnitteli hyvästä sijoituspäätöksestä ja alkoi neuvoa sijoittamisen teknisen puolen kanssa. Ensin pitäisi maksaa 250 euron suuruinen liittymämaksu, sen päälle vielä sijoittamiseen tarvittava 500 euron alkupotti.
 Summa oli suurempi kuin mitä sivusto oli kertonut. Mutta miehellä oli uskottavan kuuloinen selitys valmiina. Starck-Schreiber toimi ohjeiden mukaan ja antoi luottokorttitietonsa aidon näköiseen maksuvälitysjärjestelmään. Tätä kutsutaan  phishingiksi , eli verkossa tapahtuvaksi tietojenkalasteluksi.
 Tämän jälkeen Starck-Schreiberin sähköposti alkoi tulvia ja puhelin soida taukoamatta. Enemmän tai vähemmän englantia murtavat henkilöt pyysivät Starck-Schreiberin allekirjoituksia erilaisiin kaavakkeisiin.
 Epäilykset alkoivat heräillä. Starck-Schreiber päätti kysyä neuvoa luottamaltaan henkilöltä: Uutisankkuri Matti Röngältä.
 "Onhan se hemmetin härskiä. Mutta minä en ole se vahingon kärsijä vaan nämä ihmiset, jotka tulevat huijatuksi".   Uutisankkuri Matti Rönkä
 – Kysyin, että pitikö sinunkin maksaa niin suuri liittymämaksu ja että soittiko sinullekin niin monta eri henkilöä?
 Uutisankkuri oli tietoinen meneillään olevasta huijauksesta. Hän kuitenkin huomasi Starck-Schreiberin Facebookissa lähettämän viestin vasta parin päivän jälkeen.
 – Lankaan mennyt ihminen kysyi neuvoa, että kuinka hänen tulisi toimia. Viestitin hänelle, että ota yhteys poliisin äläkä sitoudu mihinkään, Rönkä kertoo.
 Oli kuitenkin liian myöhäistä. Kun Starck-Schreiber näki uutisankkurin vastauksen, hän järkyttyi.
 – Sydän pomppasi kurkkuun. Tuli kauhea paniikki, että minne kaikkialle tietoni ovat päätyneet?
 Starck-Schreiber kuoletti pankkikorttinsa. Mutta huijarit eivät luovuttaneet.
 "Parempi nostaa häpeä pöydälle"
 Huijauksen paljastuttua Starck-Schreiberin puhelin soi taas. Soittaja esittäytyi olevansa sijoitusneuvoja  Adrian Lee .
 Nainen kertoi Starck-Schreiberille, että hänen pitäisi asentaa koneelleen ohjelma, jonka kautta "sijoitusneuvoja" pääsisi hoitamaan asiakkaansa sijoitustiliä. Pitäisi vain napsauttaa linkkiä, jonka nainen oli lähettänyt.
 Todennäköisesti linkin kautta koneelle olisi asentunut haittaohjelma, jonka avulla huijarit olisivat kaapanneet tietokoneen ohjauksen itselleen. Tämän jälkeen he olisivat voineet tyhjentää uhrinsa pankkitilin.
 Naisella oli harjoitellut selitykset valmiina, mutta Starck-Schreiber ei enää niellyt niitä. Hän kertoi huijauksen paljastuneen, ja että asia on ilmoitettu poliisille.
 Nainen vastasi ylimielisesti.
 – Hän vastasi, että ihan sama, hänellä on jo tarpeeksi rahaa, eikä hän piittaa poliiseista.
 Starck-Schreiber ei usko huijarien koskaan jäävän kiinni. Pieni lohtu on, että hänen tappionsa olisivat voineet paisua huomattavasti menetettyä 750 euroa suuremmiksi. Pankin mukaan hänen tililtään on useaan kertaan yritetty nostaa satojen eurojen suuruisia summia kuoletetuilla pankkitunnuksilla.
 Huijatuksi tuleminen harmittaa ja nolottaa. Juuri siksi tapaus on tärkeä tuoda julkisuuteen, Starck-Schreiber sanoo.
 – Maksoin tyhmyydestä kantapään kautta. Mutta ei voi mitään, parempi nostaa häpeä pöydälle. Haluankin tuoda tämän julki, että kukaan muu ei menisi samaan lankaan.
 Nettihuijauksen kohteeksi joutuminen teki kolauksen Starck-Schreiberin luottamukseen. "Kun luen jotain uutista, mietin, että onko tämäkään totta, vai taas jotain feikkiä?" Berislav Jurišić / Yle
 Suomalaiset ovat rahoittaneet Bitcoin-sijoituksiaan pikavipeillä – "Aika inhimillisiä tragedioita"
 Liikenne- ja viestintäviraston Kyberturvallisuuskeskuksen erityisasiantuntija  Antti Kurittu  ei ihmettele, miksi tämän päivän verkkohuijaus rakentuu juuri kryptovaluutta Bitcoinin varaan.
 – Kuulostaa perinteiseltä huijaukselta siinä mielessä, että siinä on ajankohtainen ja mukaansatempaava juoni. Bitcoineilla on rikastuttu näkyvästi, mutta köyhdytty hiljaa. Monet eivät ymmärrä, miten kryptovaluutta toimii ja miten sen ympärillä on kaikenlaista huijaamista.
 Kurittun mieleen tulee  muutaman vuoden takainen huijaus  "euron hintaisista" iPhoneista. Myös tässä huijauksessa oli matkittu uutissivustojen ulkoasua sekä käytetty tekaistuja, mukamas suomalaisten henkilöiden tarinoita. Jos ihminen ei ymmärrä sivua sepitteeksi, liian hyvältäkin kuulostava tarjous voi mennä läpi.
 – Kun vertaisryhmä kehuu jotain asiaa, se muokkaa sitä miten toimit. Entisaikoina oli hyvinkin järkevä mennä muiden kokemusten varassa, niin ei tarvinnut kokeilla kaikkea itse.
 Starck-Schreiber ei ole ainoa Bitcoin-huijaukseen langennut. Pelkästään Helsingin poliisilaitos on saanut kevään aikana 10–20 tutkintapyyntöä samanlaisista huijauksista.
 Osa huijauksista on myös onnistunut paljon paremmin kuin Starck-Schreiberin kohdalla.
 – Ihmiset on saatu houkuteltua laittamaan jopa kymmeniä tuhansia euroja. Pahimmassa tapauksessa on otettu isoja lainoja pikavippiyrityksiltä, sijoitettu huijaussivustoille ne, omat rahat ja peritytkin. Aika inhimillisiä tragedioita, kertoo rikoskomisario  Hannu Kortelainen  Helsingin poliisista.
 Huijauksissa on Kortelaisen mukaan vaihtelua. Aluksi uhria saatetaan houkutella pienellä summalla, josta tuleekin pieni voitto.
 – Pistit satasen ja sait tämän verran, niin arvaa vaan, mikä tuotto tulee, jos laitat 50 000 euroa? Mutta ne menee sitten, voittoa ei tietenkään enää tule.
 Verkkohuijaukset ovat poliisin kannalta hankalia tutkittavia. Tekijät asuvat eri maissa, eivätkä välttämättä tunne toisiaan kuin nimimerkiltä. Uhrien rahat puolestaan päätyvät tavallisesti ulkomaiseen pankkiin, josta ne hajoavat ympäri maailmaa. Näin kävi myös Starck-Schreiberille. Osa hänen rahoistaan oli siirtynyt Moskovaan, osan päätepisteestä hänen pankkinsa ei edes osannut kertoa.
 Vaikka selvittämismahdollisuus on pieni, on silti tärkeää ilmoittaa huijauksista poliisille, muistuttaa Antti Kurittu Kyberturvallisuuskeskuksesta.
 – Poliisi tekee paljon muutakin kuin ottaa rikollisia kiinni. Poliisi analysoi rikollisuustilannetta, miettii missä kohtaa tarvitaan kansainvälistä yhteistyötä. Jos ihmiset ei ilmoita, poliisi ei osaa arvioida asian merkittävyyttä, eikä edes yritä ratkaista sitä.
 Kuvakaappaus valeuutissivusta, joka matkii Yle uutisten ulkoasua. Kuvakaappaus valeuutissivusta
 Ongelma kasvaa – Yle tekee huijaussivustoista tutkintapyynnön poliisille
 Huijatut eivät ole rikosten ainoita uhreja. Suomalaisten julkisuudenhenkilöiden käyttäminen valekampanjassa voi täyttää identiteettivarkauden tunnusmerkit. Antti Herlinin, Matti Röngän ja muiden Ylen ruutukasvojen lisäksi huijaussivustot ovat hyödyntäneet ainakin  Kimi Räikkösen ,  Arman Alizadin ,  Hjallis Harkimon  ja MTV:n toimittajien  Nina Rahkolan  ja  Ivan Puopolon  henkilöllisyyksiä.
 MTV Uutisten mukaan  ainakin yksi julkisuuden henkilö on tehnyt huijaussivustosta rikosilmoituksen poliisille.
 Lisäksi kyseeseen voi tulla laajamittainen tekijänoikeudenloukkaus. Uutissivustojen ulkoasua kopioidessaan huijaussivustot rikkovat tekijänoikeuksia ainakin käyttäessään medioiden omistamia valokuvia.
 Yle aikoo tehdä huijauksista poliisille tutkintapyynnön.
 Nopein tapa päästä tekijänoikeuksia loukkaavasta sivustosta eroon on kuitenkin vaatia ylläpitäjää ajamaan sivu alas. Uutismedioiden puolesta asiaa hoitaa niiden tekijän Tekijänoikeuden tiedotus- ja valvontakeskus ry, eli TTVK.
 Ongelma paisuu, sanoo TTVK:n toiminnanjohtaja  Jaana Pihkala.
 – Ilmiö on yleistynyt tänä keväänä. Tällä viikolla pyyntöjä tuli lakimiehellemme ainakin kaksi.
 Aina huijaussivuston poistaminen ei onnistu. Sivuston ylläpitäjät sijaitsevat usein EU:n ulkopuolella, eivätkä välttämättä vastaa alasottopyyntöön. Tyypillisesti ylläpitäjä ei ole edes asianmukaisesti ilmoittanut yhteystietojaan.
 – Palveluntarjoajalla on sähkökauppadirektiivin perusteella velvollisuus poistaa tai estää pääsy laittomaan aineistoon, ja ilmoittaa yhteystietonsa. Näitä velvoitteita laiminlyödään. Se on yleisesti tiedossa oleva ongelma, mutta kukaan ei puutu asiaan, sanoo Pihkala.
 Lue myös:
 Ylen uutiselta näyttävä väärennös mainostaa bitcoin-huijausta – "Se, mikä kuulostaa liian hyvältä..."

Kymmenet suomalaiset langenneet taiten tehtyyn Bitcoin-huijaukseen, Tuula Starck-Schreiber on yksi heistä – "Se artikkeli oli niin totuudenmukainen"


Summary: Kesän juhlakauden alkaessa suunnataan ostamaan uusia vaatteita. Mutta entä jos vaate olisikin vuokrattu, lainattu tai omasta vaatekaapista sävelletty?

Elämme edelleen kertakäyttökulttuurissa, jossa uusi juhlavaate saatetaan ostaa joka juhlaan erikseen. Vaikka ympäristövastuullisuus on päivän sana, Yle kertoi helmikuussa yllättävän tilastotiedon, kuinka  ostamme vaatteita enemmän kuin vuosiin, mutta halvemmalla .
 Vastuullisen vaateteollisuuden asiantuntija  Anniina Nurmi  kyseenalaistaa, miksi juhlavaatteen täytyisi olla kertakäyttöinen. Nurmi on tunnettu muun muassa  Vihreät vaatteet -blogistaan .
 – Onhan jopa Linnan juhlissa käytetty samaa asua useampaan kertaan.
 Nurmen mukaan tietoisuus vaateteollisuuden ongelmista on kuitenkin levinnyt ilahduttavan paljon viime vuosina. Hän toivoo muutoksen olevan myös pysyvä, eikä jäävän vain hetkelliseksi trendiksi.
 Monen pää menee pyörälle vaatteen vastuullisuutta pohtiessa. Nurmen mukaan on tärkeää pohtia vaatteen koko elinkaarta: aina materiaalin ekologisuudesta tuotannon eettisyyteen sekä käytön pitkäikäisyydestä kierrätykseen.
 Anniina Nurmen mielestä Suomessa on tuudittauduttu siihen oletukseen, että suomalaiset vaateyritykset tekevät aivan tarpeeksi vastuullisuuden eteen. Kaisu Jouppi
 Vaatteen vastuulliseen valmistamiseen liittyviä seikkoja ovat esimerkiksi veden ja energian käyttömäärä valmistuksessa, eläinoikeudet, valmistusmaa ja työntekijöiden ihmisoikeudet.
 Kaikkea tätähän ei tietenkään vaatteen pesuohjelapussa lue.
 – Vaatteen alkuperän selvittäminen on tällä hetkellä kuluttajalle aivan liian vaikeaa.
 Nurmi arvelee myös, että jos vaatemerkki olisi vastuullinen, luulisi sen mainostavan sitä ylpeästi.
 – Näin ei kuitenkaan ole. Tiedot ovat jopa monien yleisesti vastuulliseksi miellettyjen yritysten kohdalla puutteellisia tai ympäripyöreitä. Toivoisin selkeitä faktoja esimerkiksi työntekijöiden palkoista ja työoloista.
 Vastuuttoman halpaa
 Monella kuluttajalla on yllättävän suuri kynnys hankkia vastuullinen vaate.
 – Kuluttajat pohtivat, miksi vastuullinen on niin kallista, vaikka sehän on ihan vääristynyt ajatustapa. Meidän pitäisi sen sijaan miettiä, miksi vastuuton on niin halpaa, asiantuntija Anniina Nurmi pohtii.
 Monien ketjuliikkeiden edullinen hintataso voi kätkeä taakseen ikäviä asioita, kuten haitallisia ympäristövaikutuksia ja ihmisten huonoja oloja. Toki hinta on myös haastava mittari vastuullisuudelle: hintaa voi helposti nostaa suosittu brändi, joka ei vielä takaa vastuullisuutta.
 Ajatuksia juhlavaatevalintoihin Suosittu brändi ei takaa vaatteesi vastuullisuutta. Vaadi tietoa uutuusvaatteen valmistustavasta ja vastuullisuudesta. Jos tietoa ei löydy, jätä ostamatta. Etsi juhlavaate jo aiemmin hankkimistasi asuista. Voit myös turvautua kirpputoriin, vuokraamiseen tai lainaamiseen. Mieti myös kirppisostoksilla, oletko ostajana liian höveli. Tee silloin ajatusleikki, että hankkisit vakaasti harkiten uutta ja kallista.
 Tärkeintä lienee kuitenkin ostopäätöstä tehtäessä miettiä tuotteen koko elinkaarta. Nurmi itse valmistautuisi juhlaan oman jo olemassaolevan vaatekokoelmansa turvin, eikä lähtisi ostamaan uutta, jollei se varmasti tulisi tarpeeseen. Hän suosittelee myös vaatteen vuokrausta tai lainausta, jos vaatetta ei usko tarvitsevansa enää juhlan jälkeen.
 Vaatteen ostaminen käytettynä pidentää elinkaarta tuntuvasti.
 Kimaltava haalari lakkiaisiin
 Yrittäjä Saida Korkka  pyörittää Lahdessa Saidan verhoomo & Vintage -yritystä, joka myy käytettyjä vintage-aarteita.
 Korkan mukaan erityisesti tänä keväänä nuori sukupolvi on saapunut liikkeeseen etsimään lakkiaisasuja. Nuoret ovat muutenkin ilahduttavasti löytäneet vintagen. Vanhemmatkin asiakkaat käyvät liikkeessä nostalgisoimassa.
 Tänä keväänä lakkiaisasuksi on päätynyt esimerkiksi vanha hääpuku ja 1970-luvun kimaltava haalari. Materiaalia on maailmassa jo valmiiksi niin paljon, että aina ei ole Korkan mielestä tarpeen ostaa uutta. Ennen vaatteet myös tehtiin kestämään. Korkka esittelee yli 50 vuotta vanhoja vaatteita, jotka näyttävät edelleen lähes käyttämättömiltä.
 – Nykyinen vaateteollisuus on jäätävää. Niin kestämätöntä, että sen pitäisi olla laitonta, Korkka puuskahtaa.
  Kirpputoreillakin kannattaa tehdä ostoksia harkiten.  Saida Korkka
 Korkka sanoo vintage-juhlavaatteiden hinnan vaihtelevan 20–120 euron välillä. Se ei kuulostaa paljoa enemmältä kuin ketjuliikkeidenkään juhlavaatteet. Silti hänkin tunnistaa ilmiön, jossa ketjuliikkeiden vaatteiden halpoihin hintoihin ollaan totuttu, eikä laatuun satsaaminen ole itsestäänselvyys.
 Korkka lähtisi metsästämään juhlavaatetta ensimmäiseksi käytettynä, jos sitä ei omasta vaatekaapista löytyisi. Korkan mukaan kirpputoreillakin näkyy kuitenkin kertakäyttökulttuurin vaikutukset. Uutta vaatetta virtaa kirpputoreille ovista ja ikkunoista, kun edellinen omistaja on hetken jälkeen kyllästynyt niihin.
 – Kirpputoreillakin kannattaa tehdä ostoksia harkiten. Myönnän kyllä, että itse ostan käytettynä vaatteita kevyemmin perustein kuin uutena ostaisin, paljastaa yrittäjä Saida Korkka.
 Lue myös:
 Ranska kieltää myymättömien tuotteiden hävittämisen
 Vaatteita voi nyt koota itse aitoon IKEA-tyyliin: kotimainen muotisuunnittelu tarjoaa uusia ideoita, jotka kiinnostavat Kiinassa saakka
 Jos sijoitat vintageen, panosta laatuun ja tunnettuihin suunnittelijoihin – se, mistä esineestä tulee keräilyklassikko, voi silti joskus yllättää
 Muotioikeusjuristi Heidi Härkönen: Muoti on muutakin kuin bling blingiä – se on myös raakaa riistoa

Miksi juhlavaatteen pitäisi aina olla upouusi? Kesän kekkerit ovat pahimmillaan kertakäyttökulutuksen juhlaa


Summary: Kokosimme kahden eläintenkouluttajan, Tuire Kaimion ja Minna Sirviön, parhaat vinkit hyvään yhteiseloon koiran kanssa.

Koiranomistaja on sitä onnellisempi, mitä parempi suhde hänellä on koiraan. Tämän tietävät koiranomistajat, ja tutkimusnäyttöä asiasta saatiin Kennelliiton  Hyvää elämää koiran kanssa -tutkimuksesta  (Kennelliiton sivut).
 Kokosimme eläintenkouluttajien  Tuire Kaimion  ja  Minna Sirviön  vinkit siihen, kuinka luottamusta ja yhteistyötä voi koiransa kanssa parantaa.  Tuire Kaimio  on tehnyt pitkän uran eläintenkouluttajana ja hän muun muassa on kouluttanut eläinnäyttelijöitä lukuisiin elokuviin.  Minna Sirviöllä  on kokemusta erityisesti metsästyskoirien kouluttamisesta sekä koirien kouluttamisesta erilaisiin hajutunnistustehtäviin kuten diabeteskoiriksi.
 1. Ole luottamuksen arvoinen
 Koiran näkökulmasta hyvän suhteen lähtökohtana on luottamus. Omistajan tulee olla koiransa luottamuksen arvoinen.
 – Luotettava omistaja ei pyydä koiralta asioita, joita se ei osaa tai jotka aiheuttavat koiralle ikävää oloa tai haittaa. Jos parivaljakko joutuu koiran näkökulmasta hankalaan tilanteeseen, omistaja huomaa sen ja auttaa koiraansa selviämään tilanteesta, sanoo Tuire Kaimio.
 Myös stressittömyys kuuluu hyvään suhteeseen. Kun koira voi ennakoida omistajansa käytöstä, myös stressi vähenee.
 – Hyvässä suhteessa omistajan käytös on ennakoitavaa, johdonmukaista ja se luo turvallisuuden tunnetta koiralle, sanoo Minna Sirviö.
 Kaimio ei mielellään käytä sanaa suhde koiran ja omistajan kanssakäymisestä sanan laajan käsitteen vuoksi. Hän puhuu mieluummin siitä, onko koiralla ja ihmisellä hyvä olla yhdessä.
 – Lähtökohta voisi olla, että sekä koira että ihminen nauttivat elämästään ja heillä on myös keskenään hauskaa, Tuire Kaimio sanoo.
 Kaimio vertaa ihmisen ja koiran välejä ystävystymiseen. Ihmisillä ja koirilla on eriävistä käyttäytymissäännöistä huolimatta paljon yhteistä. Hän sanoo, että ystävällisyys, reiluus ja luottamus ovat tärkeitä sekä ihmiselle että koiralle.
 2. Tunnista ja täytä koirasi perustarpeet
 Ihmisen ja koiran yhteistyö lähtee koiran perustarpeiden ymmärtämisellä. Niistä huolehtiminen on omistajan tehtävä. Koiran perustarpeita ovat muun muassa riittävä liikunta, ravinto ja vesi, sosiaaliset suhteet, terveys, saalistaminen sekä lepo. Normaalioloissa koirat lepäävät noin puolet vuorokaudestaan.
 – Tämä pitäisi erityisesti lapsiperheissä huomioida. Koira tarvitsee oman rauhallisen paikan johon se voi vetäytyä ilman, että joku häiritsee sitä. On hankala olla vastaanottavainen ja iloinen, jos on väsynyt ja stressaantunut, Minna Sirviö sanoo.
 Koira kaipaa ihmisten lisäksi myös toisten koirien seuraa. Jos kotona on vain yksi koira, on omistajan tehtävä järjestää koiralleen stressittömiä kohtaamisia toisten koirien kanssa.
 3. Anna koirallesi aikaa
 Tuire Kaimio muistuttaa, että lähtökohta hyvän suhteen luomiselle on se, että koiralle on tarpeeksi aikaa.
 – Koira on todella sosiaalinen eläin, joka tarvitsee vuorovaikutusta toisten yksilöiden kanssa voidakseen hyvin. Se kaipaa sekä lajitovereiden seuraa että ihmisen seuraa, ja kärsii jos tässä on puutteita.
 Omistajan tulisi miettiä jo ennen koiran hankkimista, kuinka paljon pystyy antamaan aikaa koiralle. Jos omistaja käy töissä ja iltaisin omissa harrastuksissa, tulisi miettiä, onko koiralle tarpeeksi tilaa omassa elämässään.
 4. Tehkää yhdessä asioita
 Kun haluaa kehittää suhdetta koiraansa, helpointa on tehdä koiran kanssa sellaisia asioita, jotka ovat koirasta mukavia. Omistajan on tarkkailtava koiraansa, ja huomioitava sen eleistä, mitä se ylipäätään haluaa tehdä. On lukuisia eri koiraharrastuksia, joihin koiransa kanssa voi mennä mukaan.
 – Kannattaa kokeilla eri lajeja ja katsoa, miten koira niihin reagoi. Onko sillä innostunut olemus treeneissä? On hyvä myös kuulostella, miltä koiraharrastukset tuntuvat omistajasta, Sirviö sanoo.
 Harrastukset voivat myös stressata koiraa, vaikka koira niistä pitäisikin. Jos useana iltana viikossa koiran kanssa harrastaa adrenaliinia kohottavia lajeja, tulisi palautumiseen kiinnittää huomioita.
 Ohjattujen harrastuksien lisäksi omistaja voi järjestää itse mielekästä tekemistä koiralleen. Koirilla on tunnetusti hyvä hajuaisti, jota ne mielellään käyttävät. Nenätyöskentely on usein koirista hyvin mieluista puuhaa ja antaa aivoille tekemistä.
 – Omistaja voi vetää naruun kiinnitetyllä makkaranpalalla metsään virikejäljen, jota koira voi nuuskia. Se on yleensä hyvin kiinnostavaa koirista, Kaimio sanoo.
 Koiran voi opettaa käyttämään nenäänsä hyödyksi. Sen voi opettaa esimerkiksi etsimään sieniä, kadonneita esineitä tai ihmisiä.
 Koirat, kuten ihmiset, säilyttävät kyvyn ja halun leikkiä läpi koko elämänsä. Koiran kanssa leikkiminen vahvistaa omistajan ja koiran keskinäistä luottamusta.
 5. Mahdollista koirallesi lajityypillinen käytös
 Koirilla on monia lajityypillisiä tarpeita, joita niiden tulisi päästä toteuttamaan voidakseen hyvin. Esimerkiksi pureskelu ja kaivaminen ovat koirille tyypillisiä tarpeita. Näitä tarpeita omistaja voi täyttää antamalla koiralleen turvallista pureskeltavaa kuten luita sekä päästämällä koiransa kaivelemaan ja tonkimaan.
 Eri roduilla on erilaisia käyttäytymistarpeita, jotka tulisi huomioida jo koiran hankintaa suunnitellessa. Paimenkoirilla on tarve paimentamiseen, metsästysroduilla on tarve päästä metsästämään ja vartioimiseen jalostetut koirat kokevat vahvaa tarvetta esimerkiksi pihansa tai kotinsa suojeluun.
 Koiraa tarkkailemalla omistaja löytää ne asiat, joita koira haluaa tehdä. Kaikki koiran mielestä kiva tekeminen ei ole suotavaa, mutta omistaja voi kehitellä käytökselle muodon, joka on sallittua.
 – Esimerkiksi paimenkoirien paimennustarve voi purkautua autojen tai pyörien jahtaamiseen. Omistaja voi opettaa koiralleen vaikkapa pallojen paimennusta, jolloin se saa purkaa tarvettaan turvallisesti, Kaimio sanoo.
 Tai jos koiralla on tarve varastella ruokaa pöydiltä ja kaivella roskiksia, voi omistaja tarjota koiran ateriat piilottamalla ruuat pihalle tai sisällä ollessa pahvilaatikoihin, joista koira voi sitä etsiä.
 Lajityypillisen käytöksen huomioiminen on tärkeää, sillä jos koiralla ei ole mahdollisuutta ominaisuuksiinsa sopivaan toimintaan, se saattaa turhautua. Turhautuminen voi purkautua ongelmakäytöksenä tai tavaroiden ja huonekalujen tuhoamisena.
 6. Opettele ymmärtämään koirasi elekieltä
 Vaikka ihminen ei pysty tietämään, miltä koirasta missäkin tilanteessa tuntuu, helpottaa päätelmien tekemistä se, että tietää  koiran elekielestä  edes jotain. Yleisin väärinymmärretty koiran käytös on Tuire Kaimion mukaan murina.
 – Koirat lähtökohtaisesti murisevat sen vuoksi, että ne haluavat lisää etäisyyttä. Esimerkiksi arat koirat voivat viestiä toisille koirille murisemalla tarvitsevansa tilaa. Arvojärjestyksen kanssa murinalla ei ole tekemistä, vaikka niin usein tulkitaan etenkin jos koira murisee ihmiselle, Kaimio toteaa.
 Koiran eleiden tulkitseminen vaatii herkkyyttä ja halua oppia kuulemaan koiraa. Tämä vaatii omistajalta tarkkailua ja kärsivällisyyttä.
 – Ihmisen on ymmärrettävä koiransa käyttäytymistä ja eleitä, jotta niitä voi tulkita ja sitä kautta tarkastella koiran hyvinvointia, Minna Sirviö sanoo.
 Tuire Kaimio suosittelee vähintään epävarmuutta ilmentävien  merkkien opettelua  (Suomen kennelliiton Hanki koira-sivusto), sillä pelko tai epävarmuus on yleisin koirien aggressiivisuuden syy.
 Epävarmuudesta kertovia eleitä ovat muun muassa kehon asennon madaltuminen, korvien luimistaminen taaksepäin ja hännän alas painaminen. Vaikka koira haukkuisi ja murisisi, kehon asento paljastaa epävarmuuden.
 – Ensin koiraa huolestuttaa vähän, sitten enemmän ja sitten jo pelottaa. Voimakas pelko voi vaihtua nopeaksi hyökkäykseksi, jossa koira käyttää hampaitaan.
 Kun ihminen osaa tulkita koiransa eleitä, voi tällaisen tilanteen keskeyttää ennen kuin koiran pelko kasvaa liian suureksi.
 Koiran elekielestä löytyy tietoa muun muassa  Kennelliiton Hanki koira  -sivulta.
 7. Käytä positiivista vahvistamista
 Tuire Kaimio vertaa ihmistä ja koiraa hyviin ystävyksiin ja hyvässä suhteessa kenenkään ei kuulu pelätä. Koulutusmenetelmien tulisi perustua  positiiviseen vahvistamiseen  (Sporttirakki -sivusto). Positiiviseen vahvistamiseen kuuluu palkinto toivotusta käyttäytymisestä. Tällöin eläin ymmärtää, mitä sen halutaan tekevän ja saa siitä palkinnon, jolloin eläin pyrkii toimimaan toivomallamme tavalla jatkossakin. Ei-toivottu käytös puolestaan jätetään huomioimatta.
 Koska koiran käytös perustuu siihen, että se tekee itselleen kannattavia asioita, on tätä hyvä hyödyntää myös kouluttamisessa.
 – Jokainen koira haluaa jotain. Joskus se voi olla herkkupala, joskus lelu tai rapsutus. Omistajan on selvitettävä, millaisista asioista koira palkkaantuu. Tämän jälkeen
 Omistajan mietittävä, millaista käytöstä koiraltaan haluaa missäkin tilanteessa. Jos omistaja haluaa, että koira istuu ennen kuin se pääsee ulos, palkitaan koira vaikka namilla kun se istahtaa oven eteen. Käytöstä vahvistetaan toistoilla.
 – Sitä saat mitä vahvistat, Minna Sirviö sanoo.
 Sekä Sirviö että Kaimio painottavat, ettei koiraa saa koskaan kouluttaa kipua tuottamalla tai pelottelemalla. Esimerkiksi koiran selättäminen ei ole hyväksyttävää missään tilanteessa. Kun yhteistyö koiran ja ihmisen välillä toimii, pakkokeinoja ei tarvita.
 8. Tarkkaile ja ennakoi
 Omistajan on hyvä tarkkailla koiraansa eri tilanteissa. Tarkkailemalla koiran eleitä omistaja voi ennakoida tulevia hankaluuksia. Yksi tällainen on riistan perään lähteminen luvatta.
 – Jos omistaja huomaa koiransa eleistä, että se mahdollisesti haistoi jotain hyvin mielenkiintoista irti ollessaan, voi se hyvin opetetulla luokse tulopyynnöllä olla vielä kutsuttavissa omistajansa luo. Siinä kohtaa kun koira on jo jäniksen perässä, ei omistajan puhe enää mene koiran tajuntaan, Tuire Kaimio havainnollistaa.
 Sama pätee myös remmissä rähisemiseen lenkeillä. Ennakoimista on se, että omistajalla on makupaloja tai leluja taskussaan lenkille lähdettäessä.
 – Jos koiralla on hankaluuksia ohittaa muita koiria, ennakoidaan tilanne jo hyvissä ajoin. Kun huomataan lähestyvä koira, käännetään oman koiran huomio omistajaan namien tai lelun avulla. Sitä paremmat namit, mitä vaikeampaa ohittaminen on, Minna Sirviö neuvoo.
 Koiralla vahvistuu se käytös, mitä se pääsee tekemään ja josta sitä palkitaan. Ennakoimalla omistaja pystyy vähentämään ikävän käytöksen syntyä.
 Voit keskustella aiheesta 8.6.2019 klo 22 saakka.
 Lue lisää:
 Vakavasti masentunut Saana Toikka kertoo, ettei olisi poistunut asunnosta ilman koiraa – aikuisten syrjäytymistä ehkäistään koirien avulla
 Hyvinvointitutkija: "Mitä kauemmin ihmisellä on ollut koira, sitä onnellisempi hän on"

Koiran ja omistajan hyvän suhteen lähtökohta on luottamuksessa – 8 vinkkiä, joilla parannat suhdetta koiraasi


Summary: Klinikan mukaan sille on tullut tapauksen jälkeen ulkomailta ainakin 25 pyyntöä, kun normaalisti pyyntöjä tulee viikoittain yksi tai kaksi.

Hollannissa eutanasiaan erikoistunut haagilaisklinikka kertoo saaneensa lukuisia yhteydenottoja ulkomailta sen jälkeen, kun klinikan kerrottiin virheellisesti auttaneen 17-vuotiasta teinityttöä kuolemaan. Tytön kuolemasta uutisoitiin mediassa ympäri maailmaa tällä viikolla.
 Levenseindekliniekin mukaan sille on tullut tapauksen jälkeen ulkomailta ainakin 25 pyyntöä, joissa on haettu eutanasiaa. Klinikan mukaan pyynnöt tulivat yhden päivän aikana. Normaalisti pyyntöjä tulee viikoittain yksi tai kaksi.
 Klinikan johtaja  Steven Pleiter  huomauttaa, että klinikkaa ei ole perustettu eutanasiaturismi mielessä.
 – Ihminen ei voi matkustaa Hollantiin vain saadakseen eutanasian. Ei tämä toimi niin, että saavut maahan maanantaina ja saat eutanasian perjantaina, Pleiter toteaa.
 Suomessa  aktiivinen eutanasia on rikos. Siinä toivottomasti sairaan potilaan kuolemaa joudutetaan esimerkiksi lääkeaineilla.
 Avustettu itsemurha  on laillinen myös Suomessa. Se tarkoittaa käytännössä sitä, että joku muu voi ojentaa kuolettavan lääkkeen, mutta potilaan on otettava se itse.
 Virhetieto pitänyt aihetta esillä
 CNN:n kertoo , että virheellinen uutisointi nuoren kuolemasta on lisännyt keskustelua eutanasiasta. Teini-ikäinen on myös kirjoittanut tarinastaan kirjan.
 Hollanti on yksi harvoista maista, joissa eutanasia on laillinen. Eutanasiaa voivat hakea kaikki yli 12 vuotta täyttäneet. Ehdot eutanasian myöntämiselle ovat tiukat.
 Useissa tiedotusvälineissä levisi uutinen, jonka mukaan eutanasiaklinikka olisi avustanut 17-vuotiasta  Noa Pothovenia  kuolemaan. Tyttö oli joutunut nuorena seksuaalisesti hyväksikäytetyksi ja kärsi sen seurauksena mielenterveysongelmista.
 Pleiterin mukaan klinikalla ei ollut kuitenkaan mitään tekemistä tytön kuoleman kanssa.
 – Olen hyvin pahoillani Noa Pothovenin puolesta, joka tunsi, ettei jaksa enää eikä löytänyt etsimäänsä apua, Pleiter sanoi.
 – Noa päätti päättää elämänsä lopettamalla syömisen ja juomisen. Levenseindekliniek ei myöntänyt Noalle eutanasiaa.
 Lapsille ei ole myönnetty
 Pleiter kieltäytyi kommentoimasta sitä, oliko tyttö hakenut klinikalta eutanasiaa ja oliko siitä kieltäydytty tämän nuoren iän vuoksi.
 Hollannissa alle 16-vuotiaat voivat saada eutanasian vanhempien ja huoltajien suostumuksella. 16-17-vuotiaat eivät tarvitse varsinaisesti vanhempien lupaa, mutta heidän täytyy olla kuitenkin mukana prosessissa.
 Yli 18-vuotias Hollannin kansalainen voi hakea eutanasiaa vapaasti. Ehtoihin kuuluu muun muassa se, että hakijan kokema kärsimys on "sietämätöntä ja loppumatonta".
 Kaikkiaan Levenseindekliniek on saanut seitsemän viime vuoden aikana noin 12 000-13 000 eutanasiapyyntöä. Näistä noin 3 500 hakijalle on myönnetty eutanasia.
 Yhdellekään lapselle ei ole koskaan myönnetty eutanasiaa, nuorin saaja on ollut 18-vuotias.

Hollantilaisklinikalle eutanasiapyyntöjen rypäs ulkomailta – taustalla virheellinen uutisointi liittyen 17-vuotiaan kuolemaan


Summary: Ongelmia oli debit-maksukorteissa sekä Mastercard-luottokorteissa.

OP:n pankkikorttien toiminnassa oli lauantaina päivällä ja pitkälle iltapäivään suuria häiriöitä.
 Aluksi ongelma koski pankin debit-kortteja, mutta myöhemmin OP tiedotti ongelmia olleen myös Mastercard-luottokorttien kanssa.
 Pankin Twitter-tilin mukaan häiriön syystä ei ollut tietoa. Pankki pahoitteli asiakkaille aiheutunutta haittaa.
 Juttua päivitetty kello 16.09 kauttaaltaan häiriön poistuttua.

OP:n pankkikorttien toimintahäiriöt korjattu


Summary: Kulmala seuraa tehtävässä Sampo Terhoa, joka ei tavoitellut jatkokautta puheenjohtajana.

Entinen kansanedustaja  Kari Kulmala  on valittu sinisten puheenjohtajaksi, puolue kertoo Twitterissä. Kulmala seuraa tehtävässä  Sampo Terhoa , joka ei tavoitellut jatkokautta puheenjohtajana. Puheenjohtajaehdokkaina olivat myös entinen kansanedustaja  Ari Jalonen  ja  Timo Kiviaho .
 Rääkkyläläinen Kulmala oli eduskunnassa viime kaudella Savo-Karjalan vaalipiirin edustajana. Hän on siviiliammatiltaan poliisi.
 Siniset jäi eduskuntavaaleissa ilman kansanedustajia.
 Lue lisää:
 Sampo Terho jättämässä valtakunnanpolitiikan – ei pyri jatkokaudelle sinisten puheenjohtajaksi

Kari Kulmala valittiin sinisten uudeksi puheenjohtajaksi


Summary: Ympäristöjärjestön mielestä metsien kannalta suurin ongelma ovat suuret rakennushankkeet.

Sri Lankan presidentti  Maithripala Sirisena  ottaa kovat keinot käyttöön pysäyttääkseen saarivaltion metsäpeitteen katoamisen.
 Sirisena antoi eilen perjantaina  määräyksen , jonka mukaan moottorisahojen ja sahalaitosten sahanterien tuonti Sri Lankaan kielletään. Maahantuonti astuu voimaan ensi viikolla.
 Presidentti ei kertonut, onko jo maassa olevien moottorisahojen käyttö edelleen sallittua.
 Sri Lankassa otettiin alkuvuodesta käyttöön määräys, jonka mukaan kaikki maassa olevat moottorisahat on merkittävä poliisin rekisteriin. Neljän kuukauden aikana rekisteriin on merkitty 82 000 moottorisahaa. Määräyksen tavoitteena on lopettaa laiton puiden kaataminen.
 Presidentti Sirisena toimii myös maansa ympäristöministerinä. Hän ilmoitti perjantaina, että sahalaitokset suljetaan viiden vuoden kuluessa. Sahojen työntekijöiden, samoin kuin muiden metsähakkuista elantonsa saavien on etsittävä muuta työtä.
 Pelko metsien katoamisesta
 Sirisena pyrkii päätöksillään lopettamaan laittomat metsänhakkuut, jotka ovat suuri ongelma Sri Lankassa. Maan metsäpeite on kutistunut virallisten lukujen mukaan 28 prosenttiin maan pinta-alasta. Ympäristöjärjestöjen mukaan ala on vielä selvästi pienempi.
 Sri Lankassa toimiva ympäristöjärjestö Centre for Environment and Nature Studies (CENS) arvioi, että presidentin päätökset ovat tärkeitä, mutta riittämättömiä.
 CENSin mukaan pahinta jälkeä Sri Lankassa tekevät erilaiset kehityshankkeiden nimellä kulkevat projektit, jotka muokkaavat alkuperäistä luontoa voimakkaasti.
 Näitä projekteja ovat monet pienet vesivoimahankkeet, turismin kehittäminen, jossa sademetsää otetaan kaupallisen käyttöön sekä satamien rakentaminen.
 CENS vaatii presidenttiä puuttumaan näihin hankkeisiin, joiden vaikutus Sri Lankan luontoon on katastrofaalinen. Hankkeiden seurauksena Sri Lankassa nähdään yhä enemmän kuivuutta, maanvyöryjä ja tulvia, sanoi järjestön aktiivi  Rahula Thero  srilankalaiselle  RepublicNext-uutissivustolle .

Sri Lanka alkaa pysäyttää metsäkatoa kovin keinoin: moottorisahojen tuonti ja sahalaitokset kielletään


Summary: Vanhentunut lennonjohtojärjestelmä ei kestä yhä kasvavaa lentoliikennettä. Moni Suomesta lähtevä kone joutuu kiertämään ruuhkat ja lentämään Etelä-Eurooppaan nykyistä pitempää reittiä.

Finnairin operatiivisessa johtokeskuksessa suunnitellaan päivän Nizzan lennon reittiä. Euroopan ilmatilan lennonjohtopalveluja suunnitteleva Eurocontrol on kertonut liikenteen rajoituksista, joten lento lennetään normaalista poiketen Itä-Euroopan kautta.
 – Euroopassa on tiettyjä alueita, joissa liikennettä todennäköisesti säädellään. Esimerkiksi Saksassa, Ranskassa ja Belgiassa ja näillä suunnilla säädellyitä alueita on eniten, sanoo Finnairin operatiivisen johtokeskuksen johtaja  Perttu Jolma .
 Finnairin operatiivisen johtokeskuksen johtaja Perttu Jolma katsoo päätteeltä päivän Nizzan lennon reittiä. Jari Tanskanen / Yle
 Hieman pidemmän matka-ajan vastapainoksi kone pääsee lähtemään Nizzasta paluulennolle aikataulussa, jolloin sieltä tulevat matkustajat ehtivät Helsinki–Vantaalta Aasian jatkolennoille.
 Reittisuunnittelulla lentoyhtiöt pyrkivät kokonaistehokkuuteen.
 – Me katsomme polttoainekustannusta, eri maiden perimiä liikennemaksuja ja aikakustannusta sekä lentoaikaan vaikuttavia tekijöitä, kertoo Perttu Jolma.
 Matkustajia menossa turvatarkastukseen Helsinki-Vantaan lentoasemalla Jari Tanskanen / Yle
 Tavallinen matkustaja huomaa ruuhkan ilmatilassa siitä, että kone joutuu odottamaan lähtökentällä käynnistyslupaa tavanomaista pidempään. Tällä vältetään turha odotuskuvioissa lentäminen, ja kone pääsee laskuun ilman viiveitä. Samalla säästyy polttoainetta.
 Lentorajoituksia Keski-Euroopassa
 Lentoyhtiöt aikovat lentää tänä kesänä Euroopan kentiltä ennätysmäärän lentoja. Jos kaikki suunnitelmat toteutuvat, joka päivä ilmaan nousee lähes 34 000 matkustajakonetta.
 Vuonna 2018 Euroopassa lennettiin jo yli 11 miljoonaa lentoa, tänä vuonna reilusti enemmän. Lentämisen vahva kasvu on kuitenkin jo vuosia koetellut vanhentuneen lennonjohtokapasiteetin rajoja, minkä takia yhä useampi lento lähtee tai saapuu myöhässä.
 Euroopan ilmatilan lennonjohtopalveluja suunnitteleva Eurocontrol joutuukin tänä kesänä ensimmäistä kertaa rajoittamaan Saksan, Belgian ja Ranskan ilmatilan kautta tapahtuvia lentoja.
 Suurimmat viiveet lentoliikenteessä ovat odotettavissa kesällä Saksan Karslsruhen, Alankomaiden Maastrichtin sekä Ranskan Marseillen, Reimsin ja Brestin aluelennonjohtojen valvomissa ilmatiloissa.
 Tiedonhankinta: Jari Tanskanen / Yle
Grafiikka: Tanja Ylitalo / Yle
 Päivittäin näiltä alueilta jopa tuhat lentoa ohjataan Puolan kautta kulkeville reiteille. Esimerkiksi kaikki Suomen ja Espanjan Malagan väliä lentävät koneet joutuvat kesällä kiertämään ruuhkaisimmat alueet Itä-Euroopan kautta. Rajoitus koskee kaikkia lentoyhtiöitä.
 – On mitattu, että lentoaikaa voi tulla lisää muutamasta minuutista jopa viiteentoista minuuttiin sen takia, että tietyt lennot joutuvat välttämään keskistä Eurooppaa ja sen ilmatilaa, sanoo Suomen ilmatilan käytön hallinnasta vastaavan ANS Finlandin operatiivinen asiantuntija  Osmo Liimatainen .
 Tällä pyritään välttämään vuoden takaista kaaosta lentoliikenteessä. Tuolloin joka viides lento Euroopan ilmatilassa pääsi matkaan myöhässä. Vuoteen 2017 verrattuna myöhästymisiä oli kaksi kertaa enemmän.
 Lufthansan lentokoneita Frankfurtin lentoasemalla. Timo-Pekka Heima / Yle
 Ruuhkia ilmassa ja maassa
 Euroopan vilkkaimmilla lentoasemilla Frankfurtissa, Amsterdamissa, Pariisin Charles de Gaullella ja Lontoon Heathrow'lla kirjattiin kussakin viime vuonna reilusti yli 400 000 lentoa.
 Kentät toimivat jo kiitotiekapasiteettiensa äärirajoilla, ja lentoyhtiöiden on vaikea saada niille uusia laskeutumis- ja nousuaikoja. Vaihtoehtona on lentää suuremmilla koneilla, joissa on enemmän istuimia – mikäli terminaaleissa on tilaa lisämatkustajille.
 Frankfurtin lentoasema ruuhkautuu kesällä pahoin, kun  lennot myöhästelevät. Ronald Wittek / EPA
 Mutta lentoasemien lisäksi myös lennonjohdot ovat ihmeissään lisääntyvästä lentomatkustuksesta. Vuoden 2013 jälkeen lentoliikenne on kasvanut Euroopassa peräti 14 prosenttia. Myöhästymiset ovat lisääntyneet samassa ajassa lähes 280 prosenttia.
 – Kapasiteetti voi vielä kasvaa ilmatilassa, mutta siihen vaaditaan tehokkaampaa ilmatilasuunnittelua ja huomioidaan uudet mahdolliset lentoreitit, sanoo lennonjohdon operatiivinen asiantuntija Osmo Liimatainen.
 Tämä edellyttäisi myös kansallisten aluelennonjohtojen korvaamista suurilla lennonjohtoalueilla, mutta EU-maille päätöksen tekeminen on ollut poliittisesti vaikea.
 Tällöin Keski-Euroopassa voitaisiin toteuttaa vapaan ilmatilan reititys, samaan tapaan kuin Pohjoismaissa. Siinä lentoyhtiöt voivat lentää ilmatilan läpi haluamaansa reittiä, jolloin ne voivat hyödyntää esimerkiksi lennon kannalta suotuisia tuulia.
 Suomen alulennonjohdossa valvotaan Suomen ilmatilassa tapahtuvaa lentoliikennettä. Jari Tanskanen / Yle
 Ensimmäisenä vapaan reitityksen ilmatila toteutunee yhdistämällä Saksan, Belgian ja Alankomaiden ilmatilojen reititystä. Lentoyhtiöille tämä merkitsisi tuntuvaa säästöä.
 – Suurempia yhtenäisempiä ilmatila-alueita, missä olisi vapaa reitityksen ilmatila käytössä, se olisi meille tärkeä tavoite, sanoo johtaja Perttu Jolma Finnairilta.
 Suomen aluelennonjohdon työpisteessä johdetaan Itä-Suomen lentoliikennettä.  Jari Tanskanen / Yle
 Vaakakupissa ovat lentoliikenteen päästöt, sillä jo yhden lennon pidentyminen kahdeksalla minuutilla merkitsee noin tuhannen kilon ylimääräistä hiilidioksidipäästöä.
 Kansainvälisen ilmakuljetusliiton IATAn arvion mukaan lennonjohtojärjestelmien uusiminen niin, että Eurooppa mudostaisi yhden ilmatilan, alentaisi hiilidioksidipäästöjä 18 miljoonalla tonnilla vuosittain.
 Lue myös:
 Aikamme paheksutuin harrastus? – lentopisteiden keräilijä lentää Delhiin ja tulee samana iltana takaisin
 Airbus ja SAS kumppaneiksi kehittämään sähkö- ja hybridilentokonetta – "Onnistuessaan olisi mullistavaa päästöille"
 Ahdistaako lentäminen? Kokosimme viisi vinkkiä, miten pääset alkuun maata pitkin matkustamisessa

Hurjat ruuhkat odottavat lentomatkustajia kesällä – Euroopan kentiltä lähtee tänä vuonna ennätysmäärä lentoja: "Jopa 34 000 nousua joka päivä"


Summary: Ilmatieteen laitos: Tähän mennessä havaintoja lähes 3 000 maasalamasta.

Lauantaiksi ennustettu ukkostaminen on alkanut jo kohtuullisen voimallisesti.
 Lähetä video! Osuiko ukkoskuuro tai rankka raesade kohdallesi? Saitko siitä näyttävän videon? Jos, niin lähetä se meille Yleen. Oheisesta linkistä saat nopeasti lähetysohjeet. Lähetä Ylelle uutiskuva tai -video
 Ilmatieteen laitoksen ennusteen mukaan sekä maan länsiosassa sekä itä- ja pohjoisosissa on iltapäivän kuluessa luvassa ukkoskuuroja ja rakeita. Ilmatieteen laitoksen  varoituskartta  on keltaisenaan joko varoituksia ukkosista, sateista tai tukalasta helteestä.
 Ja näin on myös käynyt. Lähinnä on odoteltu, milloin on pahin myräkkä päällä ja tarkalleen missä – ukkoskuurojen esiintymistä kun on vaikea pitkällä tähtäimellä arvioida.
 Ylen meteorologi  Matti Huutonen  havaitsi rintamien syntymisen puolelta päivin ja twiittasi reilu tunti sitten, että ukkoskuurokehitys on alkanut.
 Huutosta seurasi Ilmatieteen laitoksen havainto samalla tavoin, että myös idempänä räiskyi. Laitoksen Twitter-tilillä kerrottiin muun muassa rakeista Joroisissa ja jo yhteensä lähes 3 000 havaitusta maasalamasta tähän mennessä .
 Energiateollisuuden ilmoittamat sähkökatkot ovat nousemassa ja sen  häiriökartalla  näkyvät juuri säätieteilijöiden kertomat ukkosrintamat.
 Joroisissa oli pahimmillaan sähköittä toista tuhatta asiakasta, myös Varkaudessa sähköttömiä on satoja. Nyt painopiste on siirtymässä pohjoiseen ja muun muassa Utsjoella oli tätä kirjoitettaessa uutena häriökuntana lähes 600 sähkökatkon kokenutta asiakasta.
 Salama mahdollisesti katkaisi ratayhteyden
 Mikkelin ja Pieksämäen välillä on sähköratavaurio, kertoo Rataliikennekeskus. Vaurio on välillä Kalvitsa-Haukivuori. Henkilöjunat korvataan linja-autoilla Mikkelin ja Pieksämäen välillä.
 Korjauksen kestosta ei vielä ole arviota.
 Rataliikennekeskuksesta arvioitiin kolmen aikaan iltapäivällä, että häiriö voi johtua salamasta.
 Korjaajat olivat vielä kolmen aikaan matkalla paikalle. Alueella on ukkostanut tänään.
 Lähetä Ylelle uutiskuva tai -video
 Lue myös:
 Ukkonen tulee, oletko valmis? Varaudu näillä viidellä vinkillä  ukkosmyräkkään
 Video: Miten ukkonen syntyy? Meteorologi Toni Hellinen kertoo

Nyt alkoi myräkkä: Joroisissa salamoi ja satoi rakeita, sähköt poikki sadoilta – Pohjois-Suomeen kertymässä vielä rajumpi rintama


Summary: "Kasvissyöjät eivät yleensä käy tällaisia taisteluja", hämmästeli metsänhoitaja.

Intiassa yli viikon jatkunut helle on tappanut useita apinoita.
 15 apinaa löydettiin kuolleena metsäalueelta Madhya Pradeshin osavaltiossa. Lämpötila alueella on noussut liki 50 asteeseen. Apinoiden kuolinsyyksi epäillään lämpöhalvausta.
 Alueen metsänhoitaja  P. N. Mishran  mukaan apinat olivat ilmeisesti hävinneet tappelun kilpailevan lauman kanssa pääsystä vesilähteelle.
 – Tämä on erittäin harvinaista ja outoa, sillä kasvissyöjät eivät yleensä käy tällaisia taisteluja, Mishra kommentoi tv-haastattelussa.
 Kuolleet apinat olivat olleet osa pientä, noin 35 yksilön laumaa.
 – Jotkut apinalaumat, jotka ovat suurempia ja hallitsevat tiettyjä alueita, ovat ajaneet pois pienempiä apinalaumoja veden luota, Mishra sanoi.
 Piinaavissa sääolosuhteissa on kuollut myös kymmenittäin ihmisiä. Torstaina Uttar Pradeshin osavaltiossa 26 ihmistä kuoli äkkimyrskyjen iskettyä alueelle.
 Lue lisää:
 Tutkijoiden ennuste 2050-luvusta: Jos maailman lämpötila nousee 3 astetta, tappava kuumuus yleistyy, ihmiset pakenevat
 Jose Da Cruz jää pian tyhjin käsin, kun ilmastonmuutos nostaa jokea ja vie rapusaaliit – katso video
 Satoja nälkään nääntyneitä lunneja huuhtoutui alaskalaissaaren rantaan – Ilmastonmuutos hävittää lunnien kala-apajat

Helteen piinaamia apinoita kuollut janoon Intiassa: "Tämä on erittäin harvinaista"


Summary: Tämä sykähdyttää aina uudelleen, kun tulee tähän maisemaan pitkän ajomatkan jälkeen, Hanna Tapio sanoo.

Hanna Tapio  on tulossa työvuoroon Kirkkoniemen sairaalaan. Takana on yli seitsemän tunnin ajo, 550 kilometriä Rovaniemeltä Jäämeren rannikolle. Silmien edessä avautuu maisema Kirkkoniemeen.
 Taajama, jota voisi sanoa pikkukaupungiksi, on tyypillisen norjalaisen näköinen: vuonolta kohoaviin rinteisiin on rakennettu vieri viereen omakotitaloja. Kahta samanväristä taloa ei näy vierekkäin, värien kirjo näyttää suomalaisiin rakennusmääräyksiin tottuneen silmissä oudolta.
 Itä-Finnmarkin suurin taajama Kirkkoniemi on tyypillisen norjalaisen pikkukaupungin näköinen. Vesa Vaarama / Yle
 Kello näyttää viisi iltapäivällä. Vielä on hyvin aikaa levähtää ennen töiden alkua.
 – Vuoro alkaa iltakymmeneltä. Teen niin sanottua vakiyökön virkaa eli pelkkiä yövuoroja. Työtä on yleensä neljä tai viisi kymmentuntista yötä peräkkäin ja sitten viikon vapaa, Hanna Tapio sanoo.
 Kaikki alkoi kahdesta kuukaudesta
 Hanna Tapio on kulkenut Norjassa sairaanhoitajan työssä jo pitkään.
 – Aluksi tulin tänne kahdeksi kuukaudeksi, tuulettamaan vähän päätäni ja toteuttamaan nuoruuden unelmaa, hän kertoo.
 Työrupeaman piti olla kaksi kuukautta, sitten siitä tuli kuusi kuukautta. Ja nyt on täynnä jo kahdeksan vuotta.
 – Kyllä siinä oli taustalla ajatus, että laajentaisin vähän maailmankuvaa ja ajatusmaailmaa. Mutta voi sanoa, että norjalainen tapa elää ja asennoitua elämään on pitänyt minut töissä Norjassa, Hanna Tapio sanoo.
 Hanna Tapio käy kutomassa asuntolan yläkerran oleskelutilassa työvuorojen ja lepäämisen välissä. Maisemat ovat sykähdyttävät. Vesa Vaarama / Yle
 Hänen Norjan työuransa alkua voisi kutsua jopa sokkialoitukseksi. Hän ei ollut ennen Norjaan tuloa käynyt mitään kielikursseja. Ainoa kosketus ruotsiinkin oli ylioppilaskirjoitukset yli 20 vuotta aikaisemmin.
 – Siltä pohjalla lähdin ja ajattelin, että sillä pärjää – ja onhan sillä pärjännytkin. Opin kielen aika nopeasti, kun satuin menemään sellaiseen paikkaan, jossa ei ollut muita suomalaisia. Oli pakko, Hanna Tapio sanoo.
 Työyhteisön suhtautuminen tulokkaaseen oli ratkaisevaa.
 – Norjassa perehdytys saattaa kestää neljäkin viikkoa eikä vain pari työvuoroa kuten Suomessa. Ja kun ihmiset näkivät, että tuo on ihan silmät pyöreinä, että se tarvitsee enemmän kielellistä opastusta, niin kyllä hyvin autettiin, Hanna Tapio kertoo.
 Kautokeinossa, Norjan saamelaisalueen keskuksessa töissä ollessaan hän opiskeli myös pohjoissaamen kieltä. Kun Finnmarkissa on kolme virallista kieltä eli norja, saame ja kveenin kieli, joka on vanhaa suomea, hänen nykyinen kielitaitonsa on melkoinen valtti.
 – Välillä sairaalassa saa olla tulkkinakin, Hanna Tapio naurahtaa.
 Sairaalan ilmapiriistä kertoo paljon se, että Hanna Tapiota odotti vapaajakson jälkeen osaston henkilökunnan syntymäpäiväonnittelut. Myöhemmin oli tulossa vielä korillinen lahjoja. Vesa Vaarama / Yle
 Raha ei ole ainoa tekijä
 Alan piireissäon tiedetty pitkään, että Norjassa terveydenhoitoalalla työ on selvästi paremmin palkattua kuin Suomessa.
 Tilanne on sama edelleen, vaikka Norjan kruunun kurssin lasku suhteessa euroon on kaventanut eroa huomattavasti. Vuosina 2012–2013 tuhannella kruunulla sai yli 130 euroa, kun nykykurssilla sillä saa enää reilun sata euroa.
 – Silloin kun tulin, kruunu oli aivan huikeasti parempi kuin tällä hetkellä. Mutta edelleenkin palkassa voittaa sen verran, että täällä kannattaa käydä, Hanna Tapio sanoo.
 Raha on hyvä motivaattori, mutta hänelle Norja antaa paljon muutakin.
 – En minä ole täällä pelkästään rahan takia. Minua vetää Norjassa vallitseva henkinen mieliala, ihmisissä on sellainen luonnollinen positiivisuus. Vaikka olisi kuinka kiirettä tai töissä olisi vaikeaa, kuitenkin löydetään aina positiivinen puoli, Hanna Tapio sanoo.
 Yövuorossa on paljon muutakin kuin päivystämistä. Yöhoitaja Annikki Arvola on havainnut potilaan veriarvoissa poikkeamaa. Yösairaanhoitaja Hanna Tapion kanssa pohditaan, miten tilanteessa edetään. Vesa Vaarama / Yle
 Iso asia on myös se, että sairaanhoitajaa arvostetaan Norjassa aivan eri tavalla kuin Suomessa. Ja Hanna Tapiolle on tärkeää sekin, että työssä riittää haasteita.
 – Minä koen, että työ on mielenkiintoista ja antoisaa. Kirkkoniemessä pystyn hyödyntämään koulutustani ja elämänkokemustani, ja sitä kokonaisuutta myös arvostetaan, hän sanoo.
 Kerran elämässä uuteen sairaalaan – uudenlaiseen virkaan
 Hanna Tapion työpaikka, Kirkkoniemen uusi sairaala, niin kuin sitä paikkakunnalla kutsutaan, on Finnmarksykehusetin eli lääninsairaalan toinen yksikkö. Pääsairaala on Hammerfestissa.
 Kirkkoniemen upouuden sairaalan rakennukset sulautuvat hyvin Itä-Finnmarkin tunturimaastoon. Vesa Vaarama / Yle
 Kokonaan uusi, useampia rakennuksia käsittävä sairaalakompleksi otettiin käyttöön vain reilu puoli vuotta sitten. Potilaat muuttivat vanhasta sairaalasta uuteen marraskuun lopussa.
 – Kirkkoniemen sairaala on koko Norjan uusin ja nykyaikaisin sairaala, sanoo Finnmarksykehusetin viestintäpäällikkö  Eirik Palm  ylpeänä.
 Osastoilla on paljon uudenaikaista sairaalatekniikkaa, jota satunnainen kävijä ei näe lainkaan.
 Sairaalassa on satsattu myös ulkoasuun ja viihtyvyyteen. Seinillä on luontoon ja alueeseen liittyviä taideteoksia ja sisustusta on suunniteltu myös silmää ajatellen. Käytävät ovat avarat ja valoisat.
 Hanna Tapiolle uusi sairaala on once in lifetime -kokemus.
 – Eihän tämmöistä tapahdu kovin monelle, ja minullekin ihan varmasti vain kerran elämänuralla. Että saa muuttaa kokonaan uuteen sairaalaan, uusiin tiloihin. Hienoahan tämä on, on niin modernia ja puhdasta, hän sanoo.
 Hänellä on vakituinen virka, jossa hän tekee 80-prosenttista työmäärää. Vastaavaa ei taida muualta löytyä.
 – Tällainen vakituinen yöhoitajan virka on kehitetty ihan tähän uuteen sairaalaan. On hienoa ja haastavaa olla rakentamassa kokonaan uutta systeemiä, Hanna Tapio sanoo.
 Kirkkoniemen vasta valmistuneen sairaalan pitkillä käytävillä on kätevä liikkua yöllä potkulaudalla. Hanna Tapio on palaamassa kierrokseltaan muilla osastoilla. Vesa Vaarama / Yle
 Hänen kotiosastonsa on "Fysikalsk og medisin rehabilitering" eli osasto, jossa kuntoutetaan erilaisten sairauksien vammauttamia potilaita. Hän kiertää myös neljällä muulla osastolla yön aikana antamassa tarvittaessa lääkityksiä ja muuta apua.
 Aamun aurinko saattaa yötyöläisen nukkumaan
 Sairaalassa on ollut päällisin puolin rauhallinen yö.
 – Jokainen osasto työllisti jonkun verran, askelmittariin tuli askeleita ihan hyvin. Kun on koko ajan tekemistä, se ei ole minulle kiirettä vaan se on kivaa
 – Sekoitin suonensisäisiä antibiootteja ja kävin tiputtamassa niitä usealle potilaalle eri osastoilla. Avustin potilaiden kääntämisessä, hain lääkkeitä ja vein verinäytteitä. Kun on touhukasta, yö menee leppoisasti, Hanna Tapio sanoo.
 Kirkkoniemen sairaalassa yö on hiljainen. Valoa kuitenkin riittää kuin päivällä konsanaan. Vesa Vaarama / Yle
 Kello näyttää aamukahdeksaa, kun vuoronvaihtopalaveri päättyy. Kirkkoniemessä on yötön yö, aurinko paistaa tunturin takaa kirkkaasti.
 Kaupunki heräilee, yön päivystänyt sairaanhoitaja on lähdössä nukkumaan.
 Sairaalan pääsisäänkäynnin luona seisoo patsas, joka hänen mielestään kertoo jotain olennaista norjalaisesta mentaliteetista. Vanha mies, joka on heittämässä lennokkia.
 Vesa Vaarama / Yle
 – Patsas herättää minussa joka kerta lämmöntunteen. Nuo lempeät kasvot ja viisas, valaiseva aurinkoinen hymy. Kädestä lähtevä paperilennokki, ikuinen leikkisyys. Tässä on sitä norjalaista hetkessä elämistä ja elämästä nauttimista, Hanna Tapio sanoo patsasta halatessaan.

Hanna Tapio ajaa Jäämeren rannikolle ja tekee pelkästään 10-tuntisia yövuoroja Norjassa – "Täällä ihmisissä on sellainen luonnollinen positiivisuus"


Summary: Juha Tuomisen mukaan ei ole mitään viitteitä siitä, että Hus olisi suosinut hankinnoissaan jotain tiettyä yritystä.

Helsingin ja Uudenmaan sairaanhoitopiirin Husin toimitusjohtaja  Juha Tuominen  moittii kuntayhtymän kilpailutuksesta tehtyä sisäistä raporttia ylimalkaiseksi, jossa ei olla paneuduttu tarpeeksi yksityiskohtiin.
 Tuominen sanoo Ylelle, että Husissa on myös toisenlaisia näkemyksiä siitä, pitääkö raportissa esitetty väite jopa kymmenien miljoonien eurojen kilpailuttamattomista hankinnoista paikkansa.
 STT kertoi lauantaina , että Hus on mahdollisesti tehnyt veronmaksajien rahoilla kymmenien miljoonien eurojen hankinnat kilpailuttamatta. STT:n uutinen perustui Husin sisäisen tarkastuksen marraskuiseen raporttiin.
 STT kertoi myös, että syyskuisessa sisäisen tarkastuksen työpaperissa sanotaan, että Hus oli ostanut dna-analyyseja 1,7 miljoonalla eurolla yksityiseltä yritykseltä kilpailuttamatta vuosien 2017 ja 2018 aikana.
 Tuominen arvioi, että kyseessä on ollut vain yksittäistapaus. Hän muistuttaa, että esimerkiksi dna-anayysit ovat uudenlaista toimintaa, jota ei kovin moni yritys vielä tee.
 – Dna-analyysi on jotain sellaista, mikä on vasta kehittymässä ja toimialalla ei ole ollut monia palveluntarjoajia. Se on ollut se perustelu, minkä takia tässä on tapahtunut suorahankintoja. Mutta siitä huolimatta ei tämä hyvä ole, se täytyy korjata. Jokaisen toiminnan pitää kestää ulkopuolinen arviointi ja nyt tämä ei ole parhaalla mallillaan, Tuominen myöntää.
 Tuomisen mukaan ei ole mitään viitteitä siitä, että Hus olisi suosinut hankinnoissaan jotain tiettyä yritystä.
 – Mutta onhan se selvää, että hankintatoiminnan täytyy olla läpinäkyvää ja luottamusta herättävää. Toiminnan ja tehokkuuden näkökulmasta on tärkeää, että hankinnat tehdään keskitetysti.
 Tuomisen mukaan tällä hetkellä on tärkeintä, että Hus korjaa toimintaansa siten, että epäilyksiä kilpailuttamattomista hankinnoista ei pääse enää syntymään.
 Huomasi ongelmia heti
 Tammikuussa Husin toimitusjohtajana aloittanut Tuominen myöntää nähneensä heti tehtävässä aloittaessaan, että kuntayhtymän hankinnassa ja logistiikassa on vielä tekemistä. Tuominen kertoo asettaneensa ensi töikseen hankintojen keskittämishankkeen.
 – Hus on iso organisaatio, jossa on paljon toimintayksiköitä. Nyt me käännetään kurssi. Hankinnat täytyy pystyä tekemään keskitetysti. Lähden siitä, että ongelmat on jo korjattu, Tuominen vakuuttaa.
 STT:n mukaan sisäisen tarkastuksen raportista saa kuvan, että sisäinen valvonta olisi käytännössä pettänyt osassa hankintoja.
 Tuominen kertoo, että jo edellisen toimitusjohtajan loppukaudella päätettiin, että Husin sisäistä valvontaa täytyy tarkastella uudelleen, koska sen toiminta ei välttämättä ole ollut ammattimaista.
 Tuomisen mukaan sisäistä valvontaa aiotaan uudistaa ulkoistamalla sen koko toiminta. Asia on yhä valmistelussa.
 Husin ex-toimitusjohtaja Aki Lindén. Markku Ojala / AOP
 Ex-toimitusjohtaja muistuttaa mittasuhteista
 Husin entinen toimitusjohtaja, nykyinen kansanedustaja  Aki Lindén  (sd.) muistuttaa mittasuhteista. Lindén haluaa korostaa Ylelle, että sairaanhoitopiirissä tehdään hankintoja kahdessa vuodessa tuhannella miljoonalla eurolla.
 – Tässä on kysymys 1,7 miljoonasta eli kahdesta promillesta. Ja niiltä osin ei olla noudatettu tätä Husinkin omien periaatteiden mukaista menettelyä.
 Lindén pitää erittäin hyvänä asiana sitä, että sisäinen tarkastus on kiinnittänyt kilpailukseen huomiota.
 – Hankintojen keskittäminen suuressa, hajautuneessa sairaalaorganisaatiossa on ollut pitkä prosessi, ja näiltä osin kävi ilmi, että se ei vielä ollut täydellinen, Lindén sanoo.
 Professori: "Yleensä pitää kilpailuttaa"
 Yritysjuridiikan professori  Petri Kuoppamäki  Aalto-yliopistosta ei halua ottaa kantaa, onko Husin tapauksessa rikottu lakia.
 Hän kommentoi yleisellä tasolla, että Husin kaltaisessa tapauksessa on kyse siitä, onko kyseessä ollut laittomia vai laillisia suorahankintoja.
 Kuoppamäki sanoo, että hankintalainsäädäntö edellyttää sitä, että suuret hankinnat pitää kilpailuttaa ellei laissa ole tiettyjä poikkeussäännöksiä.
 – Yleensä pitää kilpailuttaa, ja jos hankinta tehdään ilman kilpailuttamismenettelyä, niin rike on silloin se, että kyseessä on laiton suorahankinta, Kuoppamäki kertoo.
 Kuoppamäen mukaan Suomessa lähtökohtana on se, että hankinnat pitää kilpailuttaa, jos niihin käytetään yhteisiä varoja. Tässä ajatuksena on hänen mukaansa se, että jos on useampi tarjoaja jotka kilpailevat keskenään, hinnat ovat alemmat. Silloin verorahoilla saadaan enemmän palveluita.
 Kuoppamäki sanoo, että hankintalain poikkeustilanteisiin liittyy tulkintaa.
 – Jos kyse on tulkinnasta, silloin kannattaa käyttää asiantuntijoita ja selvittää perusteellisesti etukäteen miten asiassa voidaan menetellä.
 Kuoppamäen mukaan lain rikkomisesta seuraa yleensä hankintasopimuksen purkaminen tai seuraamusmaksu eli sakko kielletyn suorahankinnan tehneelle hankintayksikölle. Sakon enimmäismäärä on kymmenen prosenttia hankinnan arvosta.

Husin toimitusjohtaja lupaa sairaanhoitopiirin korjaavan toimintaansa – moittii silti kilpailutuskohun aiheuttanutta raporttia ylimalkaiseksi


Summary: Valkoinen talo ei ole vastannut kysymyksiin, onko kyseessä virallinen linjanmuutos Yhdysvaltain avaruuspolitiikassa.

Yhdysvaltain presidentti Donald Trump antoi vielä toukokuussa innokkaasti tukea maansa astronauttien paluulle Kuuhun, jonne tehdystä ensilaskeutumisesta tulee heinäkuussa kuluneeksi puoli vuosisataa.
 Nyt hänen kantansa näyttää muuttuneen aivan täysin. Hän sanoo  Twitter-viestissä , ettei avaruustutkimukseen käytettyjä isoja rahoja pidä panna kuulentoon, jollainen on tehty jo 50 vuotta sitten.
 Yhdysvaltain avaruushallinnon Nasan on lakattava puhumasta Kuusta ja keskityttävä paljon isompiin asioihin, kuten Marsiin ja puolustukseen, Trump kirjoitti.
 Rivakan mielenmuutoksen lisäksi viestissä hämmensi se, että Trump sanoo Kuun olevan osa Marsia.
 Trumpin on arveltu ehkä tarkoittaneen, että Nasa suunnittelee Kuusta etappia matkalla Marsiin. Tähän suuntaan tulkintaa yritti työntää myös Nasan johtaja Jim Bridenstine.
 Kuten presidentti sanoi, Nasa käyttää Kuuta apunaan lähettäessään ihmisiä Marsiin, Bridenstine kirjoitti  omassa twiitissään .
 Todennäköisimmin Kuu on syntynyt aineesta, jota roiskahti avaruuteen Maan ja toisen suuren taivaankappaleen törmäyksessä.
 Trumpin hallinnon keväisen päätöksen mukaan Nasa vie Kuuhun ihmisiä viimeistään vuonna 2024, viisi vuotta alkuperäistä suunnitelmaa aiemmin.
 Pysyvää asutusta Kuussa olisi Nasan Artemis-ohjelman mukaan jo vuonna 2028.
 Tavoitteen saavuttamiseksi Trumpin hallinto pyysi viime kuussa kongressia kasvattamaan Nasan ensi vuoden budjettia 1,6 miljardilla dollarilla. Kongressi ei sille lämmennyt.
 Valkoinen talo ei ole vastannut kysymyksiin, onko Trumpin tuore twiitti hänen hallintonsa avaruuspolitiikan uusi virallinen linjaus.
 USA:n Kuuhun vienyt ohjelma sai Apollo-nimensä Kreikan tarustosta. Artemis on Apollon kaksossisar, Kuun jumalatar.
 Nasa  aikoo hieman helpottaa rahoituspaineitaan sallimalla avaruusturistien pääsyn kansainväliselle avaruusasemalle ISS:lle. Myös liikeyrityksille avautuu mahdollisuus esimerkiksi elokuvien filmaamiseen aidossa avaruudessa.
 Perjantaisen ilmoituksen mukaan turistit voivat viettää asemalla enimmillään kuukauden. Kyydistä vastaavat uudet kaupalliset avaruusyritykset.
 Lennon hinnaksi arvioidaan yli 50 miljoonaa euroa, ja jokaisesta yöstä ISS:ssä on maksettava yli 30 000 euroa. Ensimmäiset matkat on määrä tehdä ensi vuonna.
 Venäjä on jo aiemmin vienyt turisteja ISS:ään. Siellä käytettiin viime vuosikymmenellä seitsemää ihmistä.
 Nasan ilmoitus lienee askel kohti ISS:n täyttä yksityistämistä. Donald Trump on sanonut, että ikääntyvälle asemalle liikenee valtion rahaa enää korkeintaan viiden vuoden ajan.

Trump pyörsi innokkaan tukensa kuulennoille


Summary: Gove ei suinkaan ole ainoa Theresa Mayn seuraajaksi havitteleva, joka on tunnustanut käyttäneensä huumeita.

Brittipääministeri  Theresa Mayn  seuraajakisa sai kiinnostavia käänteitä lauantaina, kun yksi kärkiehdokkaista tunnusti käyttäneensä kokaiinia useita kertoja.
 Konservatiivipuolueen ympäristöministeri  Michael Gove , 51, kertoo  Daily Mail -lehdelle  käyttäneensä kokaiinia nuorempana ennen naimisiinmenoaan.
 – Käytin huumeita useilla kerroilla sosiaalisissa tapaamisissa yli 20 vuotta sitten. Olin tuolloin nuori toimittaja. Se oli virhe. Nyt toivon, etten olisi tehyt sitä.
 Govesta ollaan juuri julkaisemassa kirja, ja virallinen ilmoittautuminen konservatiivien puheenjohtajakisaan päättyy maanantaina iltapäivällä. Gove on yksi ennakkosuosikeista muun muassa ex-ulkoministeri  Boris Johnsonin  lisäksi.
 Gove sanoi Daily Mailille, ettei vanhojen virheiden pitäisi tehdä ihmisestä epäkelpoa.
 – Luonnollisesti parlamenttikollegani ja konservatiivipuolueen jäsenet päättävät, pitäisikö minun olla johtaja.
 Muutkin käyttäneet huumausaineita
 Gove ei ole ainoa huumeilla leikitellyt ehdokas. Ennakkosuosikki Johnson on sanonut yrittäneensä käyttää kokaiinia, mutta myöhemmin kieltänyt varsinaisesti käyttäneensä sitä, muistelee uutistoimisto AFP.
 Muista ehdokkaista nykyinen ulkoministeri  Jeremy Hunt  ja entinen Britannian EU-erosta vastannut ministeri  Dominic Raab  ovat tunnustaneet käyttäneensä kannabista nuoruudessaan. Kansainvälisen kehityksen ministeri  Rory Stewart  on tunnustanut oopiumin käytön 15 vuotta sitten.
 Tuki Johnsonia, kunnes...
 Gove valittiin brittiparlamenttiin vuonna 2005 ja nousi ministeriksi 2010.
 Hän tuki vuoden 2016 puheenjohtajakamppailussa nytkin puheenjohtajaksi pyrkivää Boris Johnsonia, mutta veti tältä tukensa yllättäen ja asettuikin ehdolle itse. Tuolloin oikeusministerin tehtävää hoitanut Gove päätyi kisassa kolmanneksi.
 Tie Britannian konservatiivipuolueen puheenjohtajaksi ja samalla Britannian pääministeriksi aukesi, kun Theresa May  ilmoitti erostaan  pari viikkoa sitten.
 Uuden puheenjohtajan pitäisi selvitä 22. heinäkuuta alkavalla viikolla. Alkuvalinnat tekevät konservatiivien kansanedustajat, lopullisesta voittajasta päättävät puolueen jäsenet.
 Jos Gove pääsee kahden finalistin joukkoon ja kisa on tiukka, huumekysymys voi muuttua ongelmaksi. Vanhemmat konservatiivit eivät välttämättä ole anteeksiantavaisia,  arvioi BBC .
 Lue lisää:
 Theresa May lähtee, kenestä tulee Britannian uusi pääministeri? Sen päättävät vauraat valkoiset eläkeläismiehet
 Brittien pörröinen moottoriturpa Boris Johnson tahtoo nyt pääministeriksi – kampanjoi jo päästäkseen konservatiivien johtoon
 Brexit ajoi vaihtoon jo toisen brittipääministerin – Mutta mitä puuhaa Theresa Mayn edeltäjä David Cameron tyyriissä puutarhavajassaan?
 Nainen lasikielekkeellä: Theresa May toteutti haaveensa – ja epäonnistui suurimmassa lupauksessaan

Konservatiivien puheenjohtajapeliin uusia kierroksia Britanniassa: Ministeri Michael Gove myöntää käyttäneensä kokaiinia


Summary: Ivan Golunov sanoo, että hänet on lavastettu. Toimittaja on selvittänyt muun muassa Moskovan kaupungin korruptiota.

Venäjällä huumerikoksesta syytetty tunnettu toimittaja  Ivan Golunov  joutui lauantaina sairaalaan, mutta vietiin kuitenkin oikeuteen myöhemmin samana päivänä.
 Oikeus päätti lopulta laittaa Golunovin kotiarestiin odottamaan varsinaista oikeudenkäyntiään.
 Poliisi kertoo tiedotteessa, että Golunov oli valittanut voivansa huonosti. Hoitohenkilökunta oli tutkinut Golunovin ja päättänyt toimittaa tämän sairaalaan tutkimuksia varten.
 Asianajaja  Pavel Tshikov  epäilee poliisin pahoinpidelleen Golunovia. Asianajajan mukaan Golunov luhistui tänään poliisiaseman lattialle oikeudenkäyntiä odottaessaan. Hoitohenkilökunta epäili miehen kylkiluiden murtuneen. Lisäksi tällä oli mustelmia ja todennäköinen aivotärähdys.
 Golunovin luona oli aiemmin vieraillut presidentti  Vladimir Putinia  ihmisoikeusasioissa avustavan neuvoston jäsen, jolle Golunov oli kertonut, että häntä oli lyöty päähän ja että poliisi oli istunut hänen rintakehänsä päällä.
 Myöhemmin Golunov kuitenkin vietiin oikeuteen, josta oikeus lähetti hänet kotiarestiin.
 Uutistoimisto AFP:n mukaan lääkärit tutkivat Golunovin ja hylkäsivät asianajajan väitteen murtuneista kylkiluista. Lääkäreiden mukaan hänellä on naarmuja selässään ja turvonnut silmä.
 Golunov sanoo joutuneensa lavastetuksi
 Golunov pidätettiin torstaina. Poliisin mukaan toimittajan hallusta löydettiin viisi pussia muuntohuume mefedronia ja asunnosta kotietsinnässä kokaiinia.
 Golunovin mukaan huumeet eivät olleet hänen, vaan hänet on lavastettu syylliseksi.
 "Meillä on syytä uskoa, että Golunovia vainotaan"
 Golunovin tukijat pitävät huumesyytteitä tekaistuina ja uskovat niiden johtuvan tämän tekemistä uutisista. Golunov on tutkinut muun muassa Moskovan kaupungin hallinnon korruptiota.
 Golunov työskentelee uutissivusto Meduzan palveluksessa. Meduzan mukaan Golunov on saanut uhkauksia viime kuukausien aikana.
 – Meillä on syytä uskoa, että Golunovia vainotaan hänen työnsä takia, Meduzan päätoimittaja  Ivan Kolpakov  ja toimitusjohtaja  Galina Timtshenko  totesivat tiedotteessa.
 Meduza on yksi harvoja itsenäisiä tiedotusvälineitä Venäjällä. Uutissivuston kotipaikka on Latviassa, mutta osa sen toimittajista kuitenkin asuu Moskovassa.
 Valtakautensa aikana Putin on vaientanut lähes kaikki Venäjän hallintoa kritisoivat tiedotusvälineet. Toimittajien mukaan harvat jäljellä olevat itsenäiset tai oppositiota edustavat tiedotusvälineet ovat valtavan paineen alla.
 Lue myös:
 Korruptiota tutkivan toimittajan epäilyttävä pidätys Moskovassa suututtaa – Repusta löytyi huumeita ja kotietsinnässä vielä lisää
 Päivitetty 21:45 tiedoilla Golunovin siirrosta sairaalasta oikeuteen.
 Päivitetty 22:37 tiedolla kotiarestista.

Venäjällä huumeista pidätetty toimittaja joutui kotiarestiin – Asianajaja epäilee poliisin pahoinpidelleen miehen


Summary: Luitko jo nämä? Kokosimme sinulle viikon parhaita juttuja, jotka saatoit arjen kiireessä ohittaa.

Vain yksi pysähtyi auttamaan kuolevia nuoria onnettomuuspaikalla – muut kuvasivat: "Tunsin suunnatonta raivoa!"
 Auttamaan pysähtynyt  Esa Vuorio  ja onnettomuudessa kuolleen nuoren äiti  Anne Helin  kummastelevat nykyihmisten röyhkeyttä onnettomuuspaikoilla.
 Aamuruuhka kohti koulua alkaa Maotanchangissa hieman ennen kuutta.  Jenny Matikainen  / Yle
 Kiinan kuuluisassa ylioppilastehtaassa voi saada kepistä, mutta moni haluaa lapsensa juuri sinne – Li Ding käy koulua 17 tuntia päivässä
 Maotanchangin lukion yli 20 000 opiskelijaa tähtäävät armottomaan loppukokeeseen, joka määrää tänäkin vuonna miljoonien kohtalon. Jutussa voit kokeilla, osaisitko itse vastata kiinalaisen lukion päättökokeen kysymyksiin.
  Antony McAulay  / AOP
 Ruotsalaisvanhemmat eristivät lapsensa vuosiksi yhteiskunnasta – 4–18-vuotiaille opetetaan nyt suihkussa käymistä ja puhumista
 Etelä-Ruotsin Ystadissa paljastunut erikoinen tapaus on herättänyt keskustelun viranomaisten toiminnasta. Vyyhti alkoi paljastua vasta rutiiniverotarkastuksen ja salapoliisiksi ryhtyneen koulutoimenjohtajan ansiosta.
 Antti Rinteen hallitus ryhmäkuvassa Säätytalon portaissa torstaina, jolloin uusi hallitus nimitettiin. Pekka Tynell / Yle
 Tässä he nyt ovat – Antti Rinteen viisikon kaikki ministerit
 Presidentti  Sauli Niinistö  nimitti torstaina  Antti Rinteen  (sd.) hallituksen. Esittelimme ministerit lyhyesti heti, kun puolueet olivat ehdotuksensa ministereistä tehneet.  Ylen ministerivisassa  voit myös testata, kuinka monta uutta ministeriä tunnistat kuvista.
 Suomen päivittäistavarakaupan myynti on noin 18 miljardia euroa vuodessa ja private label -tuotteiden osuus siitä on noin 4,5 miljardia euroa. Kuvituskuva. Jyrki Lyytikkä / Yle
 Miten käy Pirkka- ja Rainbow-tuotteiden? Kaupan alalla ihmetellään, aikooko hallitus puuttua tuttujen halpamerkkien myyntiin
 Tuoretta  hallitusohjelmaa  on tällä viikolla luettu tarkasti. Kaupan alalla ihmetystä on herättänyt tämä uuden hallitusohjelman lakoninen kirjaus: "Hillitään päivittäistavarakauppojen ylivoimaista neuvotteluasemaa lainsäädännöllisin toimin, muun muassa private label -tuotteet". Kukaan ei vielä tunnu tietävän, mitä kirjaus tarkoittaa.

Viisi huippujuttua lauantai-iltaan: Sivullisten röyhkeys kolaripaikalla järkytti auttajia, Kiinan tiukka ylioppilastehdas ja ministerit esittelyssä


Summary: Brittibändi esiintyi perjantaina Helsingin Sideways-festivaalilla.

Helsinki on erityinen paikka Suede-yhtyeelle. Suomen pääkaupunki oli bändin ensimmäisen Euroopan-kiertueen ensimmäinen keikkapaikka 1990-luvulla.
 Parikymppiset muusikonalut saapuivat talviseen Helsinkiin täysin varustautumatta hyiseen säähän. Heillä oli vaatteet muovipusseissa ja jokaisella oli mukana vain pari paitaa. Tämän takia Suomen visiitti kului sisätiloissa.
 Sueden laulaja  Brett Anderson  ja basisti  Mat Osman  istuvat helsinkiläisen hotellin sohvilla ja nauravat ensimmäiselle vierailulleen Suomessa.
 – Olemme olleet täällä viisi tai kuusi kertaa ja tämä on ensimmäinen kerta, kun täällä on kesä. Tämä on mahtavaa. Aivan kuin teillä olisi kaksi eri kaupunkia, Osman sanoo.
 – Kun teimme paluun, olimme oppineet, missä olemme hyviä. Meistä on tullut parempia siinä, mitä teemme. Emme aio muuntautua reggaebandiksi tai folkduoksi, Sueden Mat Osman ja Brett Anderson tuumaavat. Mårten Lampén / Yle
 Anderson muistelee, että ensimmäisellä Helsingin-käynnillä bändi kohtasi ensimmäistä kertaa ammattimaisiin nimikirjoitusten metsästäjiin.
 – Meitä jahtasi joukko pieniä samalla tavalla pukeutuneita miehiä. Heillä ei ollut hajuakaan, keitä olemme. Kirjoitin nimmariin  Michael Jackson , mutta heitä se ei näyttänyt haittavaan.
 – He varmaan tienasivat niillä omaisuuden, Osman jatkaa nauraen.
 Esiintyminen paranee vuosi vuodelta
 Suede on yksi 1990-luvun brittipop-genren näkyvimpiä nimiä. Lontoossa vuonna 1989 perustettu bändi nousi pinnalle yhtyeen nimeä kantavalla esikoisalbumilla vuonna 1993 ja sen hitillä  Animal Nitrate .
 Vuosikymmenen lopulla laulaja Brett Andersonin heroiiniriippuvuus alkoi vaikuttaa bändin toimintaan ja lopulta yhtye hajosi vuonna 2003. Suede palasi yhteen 2010.
 – Mitä vanhemmiksi tulemme ja mitä enemmän olemme kiertäneet, sitä paremmin olemme fyysisesti mukana esityksessä. Siten pääsemme paremmin myös kontaktiin yleisön kanssa, sanoo esiintymisestä nauttiva Brett Anderson. Mårten Lampén / Yle
 Viime vuonna kahdeksannen studioalbuminsa julkaissut Suede esiintyi Helsingin Sideways-festivaalilla itsevarmasti mutta rennosti. Lavalla ei nähty suuria kikkailuja, vaan ainoastaan soittamisesta nauttivat viisi yhtyeen jäsentä.
 Brett Anderson ja Mat Osman sanovat, että he nauttivat esiintymisestä enemmän viisikymppisinä kuin uran alussa 20-vuotiaina.
 – Olen katsonut meidän 90-luvun esiintymisä YouTubesta ja ne näyttävät vähän tylsiltä. Me vain seisoimme siellä ja esitimme kappaleita. Tällä hetkellä pidän todella paljon esiintymisestä. Kaikkien vuosien jälkeen sitä oppii hiljalleen, missä on hyvä ja missä ei. Siihen meni 27 vuotta, Anderson sanoo.
 Naisvihaa vastaan
 Brittipop osui 1990-luvulla oikeaan saumaan. Sueden ohella bändit kuten Oasis, Blur ja Pulp lauloivat kappaleissaan tavallisten ihmisten elämästä. Maailmanmaineeseen nousseet bändit kohottivat kansallista itsetuntoa Britanniassa.
 Sueden muusikot sanovat, että ilmiössä oli myös varjopuolensa.
 – Siitä tuli meininkiä, jossa Britannia oli jälleen mahtava ja nyt mennään tapaamaan pääministeri  Tony Blairia . Jossain vaiheessa isoksi paisuneet aina turmeltuvat, sanoo Mat Osman.
 Suede esiintymässä Berliinissä vuonna 1999. AOP
 Brett Andersonin mielestä brittipop alkoi hyvällä tarkoituksella. Musiikki oli tuoretta ja kiinnostavaa verrattuna amerikkalaiseen imperialismiin.
 – Siihen liittyi kuitenkin epämiellyttäviä piirteitä. Siitä tuli yltiöisanmaallista ja naisvihamielistä. Olen ylpeä siitä, että Suede seisoi vahvana sen äijäilyn keskellä naisvihaa vastaan. Puhuimme monimerkityksellisemmästä seksuaalisuudesta, emmekä olleet mukana äijäilyssä kuten 99 prosenttia muista bändeistä.
 "Brexit on kuin tylsä kauhuelokuva"
 Tänä päivänä Britanniassa yritetään nostattaa kansallistunnetta Brexitillä. Sueden muusikoiden mukaan maassa kellään ei ole mitään hajua, mitä tapahtuu.
 – Kaikki on jämähtänyttä ja mitään ei tapahdu. Brexitia isompia ongelmia ei käsitellä ollenkaan. Se on kuin taivaalla pyörivä lentokone, joka ei voi laskeutua ja pian siltä loppuu polttoaine, Osman sanoo.
 – Kun aamulla herää ja kuuntelee uutiset, sen näkee politiikan kommentaattoreiden, tv-juontajien ja poliitikkojen naamoista, että kenelläkään ei ole mitään hajua. Se on todella outoa, Sueden basisti Mat Osman pohtii Brexitiä. Mårten Lampén / Yle
 Andersonin mielestä Brexit kuvastaa hyvin tätä aikaa ja poliittista ilmapiiriä, sillä kukaan ei tiedä, mitä on tapahtumassa.
 – Maailmasta on tullut liian monimutkainen, että sitä voisi käsittää. Sen takia pitää kehittää salaliittoteorioita, jotta asioista ja vastauksista tulisi yksinkertaisempia. Brexitin ongelmana on ollut se, että kansalta kysyttiin asiasta, mihin se ei ollut pätevä vastaamaan. Minäkään en ollut. Tällaisten päätösten tekeminen ei ole kansan asia, se kuuluu poliitikoille.
 Laulajan mukaan Britanniassa on saavutettu piste, missä poliitikotkaan eivät pysty tekemään johtopäätöksiä.
 – He joutuvat pyytämään lausuntoja asiantuntijoilta ja tukea kansalta. He pelkäävät tekevänsä vääriä päätöksiä. Se on kamalaa.
 – Tämä on kuin todella tylsä kauhuelokuva. Se vain jatkuu ja jatkuu, Osman huokaa.
 Vinkki aloitteleville bändeille
 Suede keikkailee ympäri maailmaa loppuvuoden. Samalla valmistuu uusi albumi, joka on laulaja Brett Andersonin mukaan aiempaa yksinkertaisempi.
 – Yritän saada siihen saman fiiliksen, mikä meillä on live-esiintymisissä. Se on vaikeaa, sillä lavalla on adrenaliinia ja kontakti yleisöön. Sitä ei ole steriilissä studioympäristössä. Haluan levylle lavalla tapahtuvaa yksinkertaisuutta ja energisyyttä.
 – Uuden levyn tekeminen on rankkaa, mutta siinä on tämän jutun kauneus. Pidän haasteista ja se saa minut innostumaan elämässä, Brett Anderson sanoo. Mårten Lampén / Yle
 Britannia on tunnetusti musiikin mahtimaa, mutta Sueden muusikoilla ei ole hajua, mitä maan musiikkikentällä tapahtuu. Tällä vuosituhannella musiikki on pirstoutunut yhä pienempiin alalajeihin, joten seuraaminen on vaikeampaa. Sitä hankaloittaa Andersonin mukaan myös se, ettei brittiläisiä musiikkilehtiä ole kuten ennen.
 Basisti Mat Osmanin mielestä musiikkia tehdään nykyään liikaa algoritmit mielessä, jolloin lopputulos on konservatiivista.
 – Ihmisille tarjotaan musiikkia, mitä he ovat kuulleet jo aiemmin. Se on todella harmillista kuulijoille mutta myös bändeille. Jos bändit tekevät jotain kiinnostavaa ja erilaista, heitä ei välttämättä kuulla missään.
 Sueden muusikoiden mielestä musiikissa avain menestykseen on se, että tekee omaa juttuaan, mitä kukaan muu ei tee.
 – Neuvoni aloitteleville bändeille on se, että löytää jonkin pienen jutun, missä on erilainen kuin muut ja se pitää tehdä isosti, Brett Anderson sanoo.

Suede-yhtyeen Brett Anderson: "Nautin esiintymisestä enemmän kuin parikymppisenä. Olimme silloin tylsiä lavalla."


Suomessa on tänään havaittu yli 8 000 maasalamaa, kertoi Ilmatieteen laitoksen päivystävä meteorologi  Anja Häkkinen  puoli kuuden aikaan illalla.
 Ukkosia on saatu tänään Häkkisen mukaan laajalti Suomessa. Salamointi on ollut kovaa tai jopa rajua Keski-Suomesta Pohjois-Pohjanmaalle ja paikoin myös Pohjois-Lapissa Muonion tienoilla.
 – Poutainen alue on ollut Salpausselän eteläpuolella ja Lounais-Lapista Keski-Lappiin, Häkkinen kertoo.
 Etelä-Savon pelastuslaitos kertoi, että ukkoset ovat aiheuttaneet muutamia tehtäviä Etelä-Savon alueella. Tehtävät ovat olleet muun muassa pieniä maastopaloja ja puunraivauksia Mikkelissä, Joroisissa ja Heinävedellä.
 Ukkonen on aiheuttanut häiriöitä Savon Voima Verkon sähkönjakeluun. Yhtiön mukaan kantaverkkoa ylläpitävän Fingridin verkossa on salamaniskusta johtuva vika, joka vaikuttaa Nilsiän ja Juankosken sähkönjakeluun.
 Yhtiö kertoo tiedotteessaan, että Juankosken asentajat odottavat Fingridin järjestämää viankorjausta. Vian selvittäminen Fingridin kantaverkossa on parhaillaan käynnissä.
 Energiateollisuuden sähkökatkokartan mukaan Savon Voima Verkon asiakkaista vajaa 10 000 oli ilman sähköä puoli kahdeksan aikaan illalla.
 Ukkosia on luvattu myös huomiselle, joten yhtiö varoittaa mahdollisista ukkosen aiheuttamista vioista sunnuntainakin.
 Ilmatieteen laitoksen mukaan Itä-Suomessa Joroisten ja Varkauden välillä sekä Kesälahden tienoilla on saatu tänään melko voimakkaita raekuuroja. Rakeet ovat olleet halkaisijaltaan 1,5-2 senttiä.
 Lämpötilat pyörineet 30 asteessa
 Lämpötilat ovat tänään pyörineet isossa osassa maata 30 asteen tuntumassa. Päivystävän meteorologi Häkkisen mukaan Jämsässä mitattiin tänään 30,6 astetta, Lammilla 30,4, Lahdessa 30,3 ja esimerkiksi Heinolassa ja Vesannolla 30,1. Inarissa lämpötila kohosi 28,8 asteeseen.
 Ukkoset jatkuvat taas sunnuntaina osassa maata, ja sää viilenee tuntuvasti. Häkkisen mukaan sunnuntaiaamuna ja -aamupäivällä ukkoset ovat mahdollisia maan etelä- ja länsiosassa ja iltapäivällä maan itä- ja pohjoisosassa.
 – Lännestä tulee kuivempaa ilmaa maan etelä- ja länsiosaan, Häkkinen sanoo.
 Ukkoset keskittyvät pohjoiseen
 Sunnuntaina lämpötilojen ennustetaan pyörivän laajalti 20 asteen vaiheilla maan etelä- ja länsiosassa. Idässä ja mahdollisesti Etelä-Lapissakin voidaan päästä vielä hellelukemiin ennen iltapäivän ukkosia.
 Lauantaina iltapäivällä päivitetyn varoituskartan mukaan ukkoset voivat olla jopa rajuja Pohjois-Pohjanmaalla ja Kainuussa sunnuntaina. Kainuun ja Pohjois-Pohjanmaan lisäksi Pohjois-Karjalaan on annettu myös sadevaroitus, jolloin herkimmin tulvivat alikulut ja painanteet voivat tulvia taajama-alueilla.

Suomessa havaittu tänään yli 8  000 maasalamaa, ukkoset jatkuvat vielä huomenna